Pelajar bunuh guru kerana kecewa markah rendah
Oleh KOSMO!

3 November 2022, 9:30 pm
FAIRFIELD, IOWA – Dua pelajar sekolah tinggi di negeri Iowa berdepan hukuman penjara seumur hidup kerana didakwa membunuh seorang guru mata pelajaran bahasa Sepanyol selepas membelasah mangsa menggunakan kayu besbol akibat tidak berpuas hati menerima markah rendah, lapor akhbar Metro UK semalam.
Willard Miller dan Jeremy Goodale, kedua-dua mereka berusia 16 tahun, didakwa membunuh Nohema Graber dengan membelasahnya sehingga mati dan menyembunyikan mayat mangsa di sebuah kawasan padang di luar bandar Fairfield, awal November tahun lalu.
Berdasarkan siasatan, polis mendapati mangsa bertemu dengan Miller di Sekolah Tinggi Fairfield pada petang 2 November 2021 bagi berbincang mengenai markah rendah subjek bahasa Sepanyol yang diperoleh suspek.
“Markah rendah itu dipercayai menjadi motif kepada pembunuhan mangsa yang dikaitkan secara langsung dengan suspek,” kata pendakwa raya.
Mangsa selepas itu dilaporkan memandu ke sebuah taman berdekatan untuk bersiar-siar selepas waktu bekerja.  Beberapa saksi mendakwa mereka ada melihat van milik mangsa meninggalkan taman tersebut, namun ia dinaiki oleh dua remaja yang berada di tempat duduk pemandu dan penumpang.
Beberapa saksi lain turut mengesahkan kedua-dua suspek menghubungi mereka dan meminta untuk dijemput di sebuah bahagian terpencil di luar bandar tersebut. Van milik mangsa turut ditemui terbiar di hujung jalan yang sama.

Ketika disoal polis, Miller mengaku bahawa dia berasa kecewa dengan cara mangsa mengajar subjek tersebut. Dia turut mengaku berada di lokasi kejadian ketika mangsa dibunuh, namun tidak terlibat dalam pembunuhan itu.
Dia mendakwa Graber diculik sekumpulan remaja bertopeng yang turut memaksanya memindahkan mayat mangsa serta membuang kenderaan milik wanita berkenaan.
Bagaimanapun, selepas memeriksa telefon bimbit suspek, polis mendapati dia berkomunikasi dengan seorang individu lain menggunakan aplikasi SnapChat dengan berkata,  ingin membunuh mangsa sebelum menahan suspek kedua, Goodale.
Kedua-dua remaja tersebut akan dibicarakan sebagai orang dewasa di Iowa di mana mereka berdepan hukuman penjara seumur hidup jika didapati bersalah. – Agensi


Tuah tular, Azimah dapat hadiah kereta
Oleh HARRITH HISHAM

3 November 2022, 7:59 pm
PETALING JAYA – Pendakwah bebas, Ebit Lew menghadiahkan sebuah kereta buat ibu tunggal Azimah Abd. Rahim, 37, yang tular kerja sebagai penghantar makanan sambil mengendong anaknya yang merupakan orang kelainan upaya (OKU) buta.
Ebit berkata, melihat keadaan Azimah, turut membuatkan beliau sebak dan sayu ketika menziarahinya di rumahnya hari ini.
“Menangis akak terharu dalam kereta sambil peluk anaknya. Tak sangka dapat rezeki begini. Kuatnya seorang ibu demi membesarkan anak dengan kerja menghantar makanan.
“Hari ini kami hadiahkan sebuah kereta supaya akak ni boleh kerja menghantar barang dan makanan menggunakan kereta,” katanya menerusi hantaran di Facebook hari ini.
Selain itu, Ebit memberitahu, dia dan pasukannya juga telah mencarikan sebuah rumah tahun lalu untuk Azimah termasuk menyediakan bayaran sewa bulanan sehingga kini.
“Kami cuba bantu nak carikan pengasuh, tetapi anak ini aktif dan tidak mahu orang lain. Beberapa pengasuh tak dapat menjaganya kerana memelukan perhatian 24 jam daripada ibunya.

“Menangis bila jumpa akak ni. Katanya dari arwah maknya ingin jumpa saya. Setiap hari doakan saya,” ujarnya.
Terdahulu, kisah Azimah kembali mendapat perhatian selepas gambarnya menaiki motosikal bersama anaknya Nurainul Zahirah Rashidi, 6 dimuat naik Kosmo! Online, hari ini. – KOSMO! ONLINE


Abdul Rani tamat khidmat sebagai Pengerusi Bank Rakyat
Oleh KOSMO!

3 November 2022, 8:15 pm
PETALING JAYA – Bank Rakyat mengumumkan penamatan perkhidmatan Pengerusi Bank Rakyat, Datuk Abdul Rani Lebai Jaafar berkuat kuasa pada 31 Disember ini.
Sehubungan itu, Bank Rakyat dalam satu kenyataan turut merakamkan penghargaan kepada Abdul Rani sepanjang perkhidmatan sejak 1 Januari 2018.
Dalam kenyataan lain, Abdul Rani turut berterima kasih kepada pihak yang memberi sokongan sepanjang perkhidmatan beliau.
“Terima kasih kepada Menteri Pembangunan Usahawan dan Koperasi (KUSKOP), Tan Sri Noh Omar serta pengurusannya, Lembaga Pengarah dan Jawatankuasa Pengurusan Bank Rakyat.
“Tidak lupa juga kepada pihak berkepentingan, seluruh anggota dan pelanggan yang telah memberi sokongan terutamanya ketika berhadapan kemelut pandemik Covid-19,” katanya.
Dalam masa sama, Bank Rakyat turut mengumumkan pelantikan Datuk Mohd. Irwan Mohd. Mubarak sebagai Pemangku Pengerusi yang berkuat kuasa pada 1 November lalu.

Mohd. Irwan dilantik sebagai Ahli Lembaga Pengarah pada 24 Julai 2020 dan beliau juga menganggotai pelbagai jawatankuasa peringkat Lembaga Pengarah Bank Rakyat. – KOSMO! ONLINE


Penjawat awam tahu majikan mana lebih baik
Oleh KOSMO!

3 November 2022, 7:47 pm
PETALING JAYA – Kira-kira 1.6 juta penjawat awam berasa senang untuk terus memberi kerjasama kepada Datuk Seri Ismail Sabri Yaakob jika beliau dipilih semula sebagai Perdana Menteri selepas Pilihan Raya Umum ke-15 (PRU15).
Presiden Kongres Kesatuan Pekerja-Pekerja di Dalam Perkhidmatan Awam (Cuepacs), Datuk Adnan Mat berkata, Ismail Sabri adalah seorang pendengar yang baik, mudah berbicara dan ingin melakukan yang terbaik untuk penjawat awam.
“Kita (penjawat awam) telah berjumpa dengan beliau (Ismail Sabri) dan kami berasa amat senang untuk terus memberi kerjasama kepada Perdana Menteri.
“Pencapaian Perdana Menteri ke-9 pada situasi yang sukar, tetapi untuk sentuhan kepada rakyat kita dapat rasakan perkara tersebut berlaku,” katanya ketika dihubungi Kosmo! hari ini.
Barisan Nasional (BN) sebelum ini mengumumkan Ismail Sabri yang kekal bertanding di Parlimen Bera pada 19 November ini sebagai calon Perdana Menteri jika gabungan politik itu menang PRU15.
Adnan berkata, bagaimanapun dalam konteks penjawat awam, majikan mereka adalah “government of the day”, maka penjawat awam akan terus memberi perkhidmatan terbaik walau apa yang berlaku dalam sosio politik negara.

Menurut beliau, penjawat awam akan terus kekal berkecuali dalam hal politik bagi menyampaikan sistem perkhidmatan kerajaan kepada rakyat supaya negara ini terus maju, aman dan makmur.
Jelas beliau, penjawat awam akan turut menunaikan tanggungjawab sebagai pengundi dan akan menggunakan pengalaman bekerja di bawah pelbagai majikan untuk membuat pilihan terbaik.
“Bagi Cuepacs (hampir) semua parti politik dalam negara telah diberi peluang menjadi kerajaan dan menjadi majikan kami, maka kami tahu majikan mana yang terbaik untuk kami.
“PRU15 akan berlaku jadi kami nasihatkan kepada parti politik siapa sahaja dipilih oleh rakyat jadi kerajaan biarlah ‘kiambang bertaut biduk berlalu’. Kita bertaut semula untuk negara selepas pilihan raya,” katanya. – KOSMO! ONLINE


Penganjur konsert nafi songlap duit Zamani, hanya balik modal
Oleh MOHD. HAIKAL ISA

3 November 2022, 8:17 pm
PETALING JAYA – “Selepas ditolak kos, baki yang tinggal di tangan ialah RM4,635.”
Demikian pendedahan penganjur bersama konsert Doa Buat Zamani, Saiful Azlan Ahmad, 49, sekali gus menafikan dakwaan isu songlap wang keuntungan konsert berkenaan yang disifatkan isteri kepada penyanyi itu, Julie sebagai tidak telus.
Saiful Azlan memaklumkan, boleh dikatakan penganjur hanya balik modal.
“Jumlah itu kemudian dicampur dengan tiket pembelian Tunku Permaisuri Selangor menjadikan jumlah terkumpul sebanyak RM116,120.
“Dari situ saya bayar segala kos berkaitan antaranya sewa pentas, pemuzik, artis undangan dan permit Dewan Bandaraya Kuala Lumpur yang jumlahnya mencecah RM111,485.
“Selepas ditolak kos itu, baki yang tinggal di tangan ialah RM4,635. Itulah pendapatan yang kami dapat. Wang itu akan diberikan kepada Zamani mengikut rundingan asal 70/30.

“Jadi tidak benarlah kenyataan yang dia tidak dapat sesen pun dari konsert terbabit. Saya masih ingat kenyataan Zamani tak kisah jika tiada untung besar asalkan kami tidak berhutang,” katanya.
Jelasnya, pecahan lengkap jualan terbabit menyaksikan tiket untuk kategori tempat duduk Rindiani dijual sebanyak 72 keping, Nur Kasih (214), Maria Mariana (31), Kurnia (48) dengan kutipan keseluruhan berjumlah RM107,120.
Penjelasan terpaksa dibuat selepas isteri Zamani, Nur Juliana Abd Rani memuat naik kenyataan dalam media sosial yang mendakwa suaminya tidak mendapat bayaran selepas konsert tersebut.
Difahamkan, penganjuran konsert tersebut bertujuan menampung dana selepas operasi pembedahan selesai dan bukan melibatkan dana untuk menjalani pembedahan.
Mengulas lanjut, Saiful Azlan yang mewakili syarikatnya Indera Entertainment berkata, akibat tuduhan tersebut maruah dirinya tercalar kerana jelas memburukkan namanya yang sudah menguruskan perjalanan karier Zamani sejak 2014.
Juga disebabkan apa yang berlaku, reputasi syarikatnya, Indera Entertainment tercalar.
“Saya sangat kecewa sebab niat asal memang hendak bantu dia, tetapi balasan seperti ini yang saya terima.
“Kalaulah saya ini menipu, sudah lama saya lari. Tetapi siapa yang lari sekarang? Kalau boleh saya tidak mahu masalah ini berpanjangan kerana ini adalah isu dalaman yang sepatutnya diselesaikan secara tertutup,” katanya.
Julai lalu, Datuk Aznil Nawawi menyampaikan sumbangan sebanyak RM122,052.93 hasil kutipan dana awam yang dilakukan sekitar Jun lalu, bagi membantu Zamani menjalani pembedahan tulang bekalang. – KOSMO! ONLINE


6 diberkas, pistol 20 biji peluru dirampas kes gaduh di JB
Oleh KHAIRUL MOHD. ALI

3 November 2022, 7:28 pm
JOHOR BAHRU – Polis berjaya menahan enam individu termasuk seorang warga asing dipercayai terlibat dalam kejadian merusuh dilaporkan berlaku di Jalan Dato’ Abdullah Tahir, di sini awal pagi semalam.
Ketua Polis Daerah Johor Bahru Selatan, Asisten Komisioner Raub Selamat berkata, kesemua mereka yang ditahan berusia antara 19 hingga 52 tahun.
Menurut beliau, keenam-enam suspek ditahan dalam beberapa serbuan yang dijalankan di sekitar Larkin dan Masai bermula pukul 9.40 malam, semalam.
“Dalam serbuan berkenaan, polis turut merampas beberapa peralatan yang digunakan suspek dalam rusuhan itu termasuklah sepucuk pistol, 20 butir peluru, kad senjata dan borang kebenaran menggunakan senjata, serta lima telefon bimbit.
“Polis juga sedang mengesan beberapa lagi suspek lain yang dipercayai turut terlibat dalam kejadian rusuhan ini,” katanya dalam satu kenyataan di sini hari ini.
Tambah Raub, rusuhan tersebut dipercayai membabitkan seramai sekumpulan 10 lelaki yang bertindak memukul seorang lelaki berusia 19 tahun secara beramai-ramai, dipercayai berpunca daripada seorang wanita.

Katanya, mangsa berkenalan dengan seorang wanita warga asing berusia 20-an, yang merupakan teman wanita kepada salah seorang suspek yang tidak berpuas hati dengan tindakan mangsa.
“Ketika mangsa dan wanita berkenaan sedang minum bersama, mangsa diserang secara beramai-ramai dan dicederakan menggunakan tangan dan kaki serta pelbagai perkakas yang dijadikan senjata antaranya kerusi, meja dan peralatan memasak,”
“Akibat kejadian itu, mangsa mengalami kecederaan di bahagian kepala, muka, tangan dan kaki. Dia bagaimanapun telah dirawat di Hospital Sultanah Aminah sebagai pesakit luar,” ujarnya.
Tambah beliau, kes disiasat mengikut Seksyen 148 Kanun Keseksaan dan juga Seksyen 506 Kanun Keseksaan.
Semalam, tular beberapa rakaman video dan gambar yang menunjukkan seorang lelaki dipukul sekumpulan individu.
Rakaman video turut menunjukkan lelaki berkenaan dan wanita terbabit diacu dengan sepucuk pistol oleh salah seorang suspek. – KOSMO! ONLINE


PRU15: Dua laluan di Ampang ditutup sempena hari penamaan calon
Oleh HARRITH HISHAM

3 November 2022, 7:40 pm
AMPANG – Dua laluan iaitu Jalan Padan Ilmu dan Jalan Ampang di sini akan ditutup buat sementara waktu sempena hari penamaan calon Pilihan Raya Umum ke-15 (PRU15) Sabtu ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, tujuan penutupan itu adalah untuk kawalan keselamatan di lokasi tersebut.
Menurutnya, kedua-kedua laluan tersebut akan ditutup bermula pukul 5 pagi sehingga selesai proses penamaan calon.
“Bagi yang menggunakan jalan tersebut dinasihatkan mengambil laluan alternatif dan memberi kerjasama kepada petugas-petugas yang mengawal lalu lintas,” katanya dalam kenyataan hari ini. – KOSMO! ONLINE


Ibu tunggal ditipu penilik nasib, caj usir nasib malang RM66,000
Oleh KOSMO!

3 November 2022, 7:30 pm
SYDNEY – Seorang ibu tunggal di Sydney, Australia kerugian lebih £12,200 (RM65,783) selepas ditipu seorang penilik nasib yang mendakwa bahawa dirinya disumpah selain nyawa anak-anaknya berada dalam bahaya, lapor laman berita LadBible semalam.
Wanita yang hanya dikenali sebagai Poonam itu berkata, disebabkan berasa bimbang dengan amaran tersebut, dia sanggup berhabis duit demi keselamatan anak-anaknya.
Poonam berkata, dia didekati oleh rakan kepada lelaki yang mendakwa dirinya seorang ahli psikik, Valmiki Krishna.
“Mereka berkata bahawa terdapat roh jahat mendampingi anak-anak saya jadi mereka mahu  membuang roh tersebut,” kata Poonam dalam satu program televisyen di Australia, A Current Affair.
Tambah Poonam, dia baru-baru ini terlibat dalam satu kemalangan jalan raya. Jadi, apabila Valmiki memberitahu bahawa dia akan mengalami kemalangan sekali lagi, wanita itu menjadi bimbang.
“Saya hanya duduk di situ dan menangis. Dia (Valmiki) kemudian berkata bahawa dia ingin melakukan upacara untuk membuang nasib malang itu,” ujarnya.

Selepas menyerahkan sebahagian wang miliknya, Valmiki menjelaskan bahawa dia akan melawat rumah Poonam untuk membuang sihir.
Poonam berkata, sejurus tiba, mereka melakukan satu ‘upacara’ dengan menggunakan buah lemon, darah palsu dan membuang beberapa patung yang didakwa dirasuki roh jahat.
“Bagi upacara itu, mereka meminta wang sebanyak £11,720 (RM63,193). Apabila saya memberitahu sudah tidak mempunyai wang, mereka menyuruh saya menjual kereta, barang kemas dan harta benda yang lain,” katanya.
Poonam selain itu turut jatuh sakit selepas meminum air yang diberi kepadanya. Ketika itu, dia diminta memindahkan semua wang miliknya kepada Valmiki.
Namun, selepas mengugut untuk melaporkan hal itu kepada polis, Valmiki bertindak memulangkan sebahagian daripada wang milik Poonam. – Agensi


Lebuh raya DASH, SPRINT tutup sementara pada 5, 6 November
Oleh NUR HUDA MUSA

3 November 2022, 8:28 pm
PETALING JAYA – Beberapa laluan di sepanjang jajaran Lebuh Raya Bertingkat Damansara-Shah Alam (DASH) dan Lebuh Raya Sistem Penyuraian Trafik Kuala Lumpur Barat (SPRINT) akan ditutup sementara waktu pada 5 November ini.
Ketua Pengarah Lembaga Lebuh raya Malaysia (LLM), Datuk Ir. Mohd. Shuhaimi Hassan berkata, penutupan itu dibuat bersempena penganjuran Anak Sarawak (AS) LLM DASH Penchala Link Tunnel Night Run.
“Penutupan beberapa laluan bagi kedua-dua lebuh raya itu akan dilaksanakan secara berperingkat seawal pukul 9 pagi pada 5 November sehingga pukul 5 pagi pada 6 November 2022.
“Susulan penutupan itu, pengguna disaran menggunakan laluan alternatif yang dicadangkan untuk ke destinasi-destinasi tertentu,” katanya dalam satu kenyataan di sini hari ini.

Tambah kenyataan itu katanya, pengguna juga dinasihatkan untuk merancang perjalanan terlebih dahulu.
Tambah beliau, pengguna boleh merujuk berdasarkan Lampiran A bagi penutupan laluan di Lebuh Raya DASH dan Lampiran B untuk penutupan laluan di Lebuh Raya SRPINT.

Sementara itu, bagi pengguna yang melalui Lebuh raya DASH pada Sabtu ini pula akan dilencongkan ke Persimpangan Persiaran Surian iaitu susur keluar selepas Plaza Tol (RRIM) bagi kawasan Damansara.

“Kesemua laluan yang ditutup di Lebuh raya DASH akan dibuka semula kepada pengguna pada pukul 5.01 pagi, 6 November (Ahad).
“Manakala semua laluan yang terlibat di Lebuh Raya SRPINT pula akan dibuka semula pada pukul 1.01 pagi, hari yang sama.” ujarnya. – KOSMO! ONLINE


Cuaca buruk di 10 negeri malam ini
Oleh MARLIA ZAKARIA

3 November 2022, 7:52 pm
PETALING JAYA – Jabatan Meteorologi (MetMalaysia) mengeluarkan amaran ribut petir di 10 negeri sehingga pukul 9 malam ini.
MetMalaysia dalam satu hantaran berkata, amaran itu dikeluarkan bagi seluruh negeri Perlis dan Wilayah Persekutuan Kuala Lumpur.
Selain itu, amaran ribut petir itu juga dikeluar di beberapa daerah di Kedah, Perak, Kelantan, Terengganu dan Pahang.
“Amaran ribut petir dikeluarkan di Kedah melibatkan Langkawi, Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik dan Baling) manakala di Perak, di Hulu Perak, Kuala Kangsar, Kinta, Kampar, Batang Padang dan Muallim.
“Amaran sama turut dikeluarkan di Kelantan iaitu di Pasir Mas, Jeli, Tanah Merah, Bachok dan Pasir Puteh sementara di Terengganu hanya di Besut manakala Pahang hanya di Tanah Tinggi Cameron,” katanya.
Sementara itu katanya, amaran ribut petir juga di keluarkan bagi negeri Selangor, Sabah dan Sarawak.

“Di Selangor hujan lebat dijangka melanda Hulu Selangor, Gombak, Petaling dan Hulu Langat manakala di Sabah cuaca sama diramal turut melibatkan Pedalaman dan Pantai Barat (Papar, Putatan, Penampang dan Ranau).
“Cuaca buruk juga diramal melibatkan negeri Sarawak iaitu di Kuching (Bau dan Kuching), Serian (Serian), Samarahan, Sri Aman (Sri Aman), Betong (Pusa dan Betong), Sarikei (Pakan, Julau dan Meradong), Sibu, Kapit (Song), Bintulu, Miri (Subis, Beluru, Telang Usan dan Marudi) dan Limbang,” katanya. – KOSMO! ONLINE


NASA dedah imej ‘cincin berapi’ gerhana Matahari
Oleh KOSMO!

3 November 2022, 8:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) mendedahkan imej luar biasa Bulan semasa fenomena gerhana Matahari dari sudut yang menggerunkan, lapor akhbar The Sun semalam.
Rakaman tersebut menunjukkan imej seolah-olah sebentuk cincin api ketika Bulan melintas di hadapan Matahari.
Satelit antarabangsa Hinode menggunakan teleskop X-ray untuk merakam imej tersebut. Ia merakam tiga fasa Bulan ketika fenomena gerhana Matahari pada 25 Oktober lalu.
Keadaan itu mewujudkan imej seperti cincin di sekelilingnya ketika Matahari berada pada kedudukan selari dengan Bulan.
Berbilion-bilion penduduk dunia berpeluang menyaksikan fenomena gerhana Matahari separa minggu lalu, yang mewujudkan sekitar 15 hingga 85 peratus liputan, bergantung kepada kedudukan seseorang itu. – Agensi


[VIDEO] Penunggang motosikal, hati-hati garisan putih di jalan raya
Oleh NUR ALWANI A. BAKAR

3 November 2022, 6:27 pm
PETALING JAYA – Jabatan Siasatan dan Penguatkuasaan Trafik (JSPT) menasihatkan penunggang motosikal supaya berhati-hati ketika menunggang motosikal di garisan putih jalan raya kerana boleh mengakibatkan penunggang tergelincir dan hilang kawalan.
Nasihat itu susulan tular video di media sosial memaparkan seorang penunggang motosikal yang hilang kawalan sewaktu melalui garisan putih jalan raya sebelum terjatuh di lorong kecemasan.
Berikutan itu, JSPT mengeluarkan notis risiko garisan putih jalan raya kepada penunggang motosikal pada Instagram @pdrmsia_trafik selain Facebook.
Notis risiko garisan putih jalan raya dimuat naik JSPT pada Instagram dan Facebook.
“Garisan jalan merupakan tanda pada turapan jalan yang bertujuan memberi panduan dan amaran kepada pengguna jalan raya.
“Bahan yang digunakan pada permukaan jalan terdiri daripada garisan memanjang dan melintang serta penanda jalan seperti anak panah, simbol dan perkataan untuk memastikan aliraan trafik teratur dan lancar,” katanya.
Dalam pada itu, JSPT juga mengingatkan penunggang motosikal supaya selalu memastikan tayar motosikal tidak botak dan elakkan daripada melalui atas garisan putih tersebut bagi mengelakkan perkara yang tidak diingini berlaku. – KOSMO! ONLINE


Sikap berdiam diri, fokus tugas punca ramai kata Perlis tiada MB
Oleh SITI A'ISYAH SUKAIMI

3 November 2022, 7:18 pm
KANGAR – Menteri Besar (MB) Perlis, Datuk Seri Azlan Man memberitahu bahawa beliau lebih suka mengambil sikap berdiam diri dan fokus terhadap tugas sejak menerajui pentadbiran kerajaan negeri.
“Dek kerana itu ramai yang berbunyi Perlis tiada Menteri Besar,” kata Azlan menerusi laman Facebook rasminya hari ini.
Menurutnya, ramai juga yang berkata bahawa tiada pembangunan di negeri ini sejak sembilan tahun lalu.
“Namun, hakikat sebenar rakyat negeri Perlis dapat lihat sendiri pembangunan yang berlaku di sekeliling.
“Sektor ekonomi di negeri ini semakin rancak terutama selepas wabak pandemik (Covid-19) melanda dengan francais-francais jenama terkenal telah mula bertapak di Perlis,” katanya.
Ujarnya, gerai-gerai perniagaan juga dapat dilihat hampir di sepanjang jalan utama serta kuasa membeli juga semakin bertambah.

“Di mana-mana kita sentiasa melihat orang ramai berkumpul untuk membeli-belah,” jelasnya.
Katanya, segala yang berlaku di negeri Perlis pada hari ini tidak berlaku dengan sendirinya yang mana ia adalah hasil perancangan dan atas keizinan Allah.
Azlan dalam hantaran sama turut berkongsi maklumat tentang pencapaian kerajaan negeri Perlis dari 2013 hingga 2022 antaranya pelaburan awam dan swasta masing-masing sebanyak RM3.93 bilion dan 28.43 bilion.
Selain itu, terdapat bantuan kebajikan kepada rakyat menerusi Perlis Pahadol, perumahan B40, pemantapan sektor pelancongan dan pemerkasaan pertanian komersial termasuk harumanis. – KOSMO! ONLINE


Mindef sertai Pameran Indo Defence 2022 di Jakarta
Oleh ZULKIFLI MANZOR

3 November 2022, 7:04 pm
PETALING JAYA – Bahagian Industri Pertahanan Kementerian Pertahanan (Mindef) mengambil bahagian dalam Pameran Indo Defence 2022 di Jakarta International Expo, Kemayoran, Jakarta, Indonesia bermula semalam sehingga 5 November ini.
Mindef bekerjasama dengan 10 buah syarikat Malaysia termasuk syarikat berkaitan Pameran Maritim dan Aeroangkasa Antarabangsa Langkawi (LIMA) serta Pameran Perkhidmatan Pertahanan Asia (DSA) di pameran berkenaan.
Mindef dalam satu kenyataan hari ini berkata, pembukaan Pavilion Malaysia itu telah dirasmikan oleh Timbalan Panglima Tentera Laut Diraja Malaysia (TLDM), Laksamana Madya Datuk Abdul Rahman Ayob.
“Objektif utama penglibatan tersebut adalah untuk mempromosikan keupayaan Industri Pertahanan Malaysia dan mempromosikan LIMA 2023,” kata kenyataan itu.
Dalam pada itu, menurut Mindef, LIMA 2023 merupakan penganjuran kali ke-16 yang akan diadakan pada 23 sehingga 27 Mei 2023 di Pulau Langkawi, Kedah dan dijangka menjadi pameran terbesar dalam sejarah penganjurannya.
Menurutnya, LIMA 2023 telah berjaya menandatangani perjanjian penyertaan melibatkan syarikat dari beberapa negara dengan keluasan 2,000 meter persegi semasa di Pameran Indo Defence 2022.

“Alpine Integrated Solution Sdn. Bhd. sebagai penganjur LIMA 2023 sedang merancang penambahan ruang pameran memandangkan permintaan yang menggalakkan daripada para pemain industri,” ujarnya.


Wanita 10 tahun tidak potong rambut kerana takut jadi mangsa ‘roh jahat’
Oleh KOSMO!

3 November 2022, 6:30 pm
BANGKOK – Seorang wanita di wilayah Trang, Thailand mengaku bahawa dia tidak pernah memotong rambutnya selama lebih 10 tahun kerana bimbang menjadi mangsa roh jahat, lapor laman berita Thaiger kelmarin.
Natcha Thong-iab, 50, memiliki rambut sepanjang 1.17 meter.
Penduduk setempat turut mempercayai rambut wanita berkenaan adalah istimewa dan boleh mencegah nasib malang serta menjauhkan orang ramai daripada bahaya.
Selepas memotong rambutnya 10 tahun lalu, Natcha jatuh sakit selama tujuh hari dan semenjak itu, dia membuat keputusan untuk tidak lagi memotong rambutnya.
Selain itu, Natcha turut terkejut apabila mendapati rambutnya saling melekat dan menjadi kusut selepas bangun daripada tidur pada suatu hari.
Dia pernah meminta seseorang memotong rambut itu dan membaiki keadaan kusut tersebut, namun Natcha kemudian jatuh sakit selama beberapa hari.

Menurut wanita berkenaan, pada satu malam, dia bermimpi didatangi seorang lelaki yang memberitahu bahawa rambutnya adalah istimewa. Lelaki berkenaan turut menyuruh Natcha menembak rambutnya menggunakan pistol dan memberi jaminan peluru tersebut tidak akan menembusi rambutnya.
Keesokan paginya, Natcha melakukan apa yang disuruh dan dia terkejut apabila mendapati peluru pistol sememangnya tidak dapat menembusi rambutnya. Ia membuatkan wanita itu semakin percaya mengenai ‘keistimewaan’ rambutnya.
Sementara itu, seorang pensyarah Jabatan Biologi Fakulti Sains Universiti Chulalongkorn, Jatesada Denduangboriphan berkata, Natcha dan mana-mana wanita yang memiliki rambut seperti itu sepatutnya berjumpa doktor.
Menurutnya, keadaan rambut Natcha mungkin berlaku akibat bahan kimia yang terkandung dalam syampu, kekurangan lembapan atau kelainan pada bahan salutan rambut. – Agensi


Influencer dikecam buat jenaka aksi rogol
Oleh FLORINA DERIS

3 November 2022, 6:45 pm
PETALING JAYA – Beberapa pempengaruh media sosial (influencer) membuat jenaka berhubung aksi menjadi mangsa rogol semasa sesi siaran langsung di TikTok mendapat kecaman daripada orang ramai.
Salah seorang daripada mereka dilihat melakonkan aksi seolah-olah diperkosa sambil diperhatikan oleh dua rakannya sebelum disambut dengan gelak ketawa sewaktu siaran ‘live’ tersebut berlangsung.
“Walaupun berjenaka ia seakan-akan memperlihatkan lelaki itu cuba dirogol, tetapi isu rogol tetap bukan sesuatu yang boleh dipermainkan apatah lagi sambil bergelak ketawa.
“Walhal, bukan tidak tahu ada berlaku kes liwat secara paksa dan ia kerap dilaporkan media (akhbar).
“Seorang (influencer) itu pengikutnya hampir sejuta orang, seorang lagi lebih 400,000 pengikut manakala seorang lagi hampir mencecah sejuta pengikut,” kata pengguna Twitter, @Jatikhwan.
“Selagi belum terkena batang hidung sendiri, selagi itu ‘galak’ memandang isu ini sebagai bahan jenaka. Mungkin, kesedaran hanya akan timbul ketika terpalit kejadian seumpama itu kepada diri sendiri atau orang yang kita sayang. Kifarah melanda, penyesalan tak sudah,” komen seorang lagi pengguna Twitter.

“Mengapa agaknya anda mencipta kandungan seumpama ini? Adakah anda tidak memahami makna rogol? Perkataan itu adalah sangat sensitif dan tidak wajar dijadikan bahan jenaka,” ujar seorang lagi pengguna.
Perkongsian itu dimuat naik seorang pengguna Twitter yang mempunyai pengaruh besar di media sosial tersebut dan setakat ini sudah meraih sebanyak 2,436 ulang ciap. – KOSMO! ONLINE


Angkasa sasar 200 rangkaian Coop Farmasi menjelang 2025
Oleh MARLIA ZAKARIA

3 November 2022, 6:36 pm
PETALING JAYA – Angkatan Koperasi Kebangsaan Malaysia Berhad (Angkasa) sasar untuk mewujudkan 200 rangkaian penjagaan diri dan kesihatan, Coop Farmasi, menjelang tahun 2025.
Presidennya, Datuk Seri Abdul Fattah Abdullah berkata, ia bermatlamat untuk menjadikan Angkasa antara saluran yang berjaya menguasai industri farmasi negara.
“Kita nak libatkan sebanyak mungkin koperasi yang terlibat dalam bidang farmasi.
“Secara tidak langsung peluang pekerjaan dalam kalangan anak-anak ahli koperasi boleh diwujudkan sebanyak mungkin,” katanya ketika ditemui di Wisma Ungku Aziz di sini, hari ini.
Beliau berkata, Angkasa kini menyediakan perkhidmatan farmasi kepada koperasi-koperasi termasuk membantu mencari lokasi strategik hingga ia sedia untuk beroperasi.
“Selain pembekalan ubat yang lebih rendah kosnya, kami juga bertindak sebagai konsultan.

“Bukan itu sahaja, kami akan buat analisis jualan dan bantu dapatkan ahli farmasi terbaik menerusi tenaga pakar yang ada di sini,” katanya.
Beliau berkata demikian selepas majlis memeterai perjanjian dengan Koperasi Pelaburan Kakitangan Bank Muamalat Malaysia Berhad (Koputra), atas tujuan sama di sini, hari ini. – KOSMO! ONLINE


Polis Seberang Perai Tengah tutup jalan seawal 6 pagi Sabtu ini
Oleh ISWAN SHAFIQ ISA

3 November 2022, 7:01 pm
SEBERANG PERAI – Beberapa jalan utama di kawasan Parlimen Permatang Pauh, Bukit Mertajam dan Batu Kawan akan ditutup seawal pukul 6 pagi Sabtu ini bagi memastikan kelancaran proses penamaan calon pada Pilihan Raya Umum ke-15 (PRU15).
Ketua Polis Daerah Seberang Perai Tengah, Asisten Komisioner Tan Cheng San berkata, bagi kawasan Permatang Pauh, jalan yang akan ditutup adalah di Jalan Berapit, berhadapan pusat penamaan calon di Institut Kemahiran Tinggi Belia Negara (IKTBN) Bukit Mertajam.
Katanya, jalan tersebut akan ditutup untuk semua kenderaan bermula dari Taman Bukit Noning di sebelah kiri selain jalan berhampiran Simpang Tiga Mengkuang-Berapit di sebelah kanan.
“Bagi kawasan Parlimen Bukit Mertajam yang pusat penamaan calonnya terletak di Pejabat Daerah dan Tanah Seberang Perai Tengah, jalan yang akan ditutup adalah di Jalan Betek.
“Mana-mana kenderaan yang melalui kawasan itu akan dilencongkan ke kawasan simpang tiga Desa Wawasan,” katanya dalam satu sidang akhbar di Ibu Pejabat Polis Daerah Seberang Perai Tengah (IPD SPT), di sini hari ini.
Mengulas lanjut, Cheng San berkata, bagi kawasan Parlimen Batu Kawan yang melibatkan kawasan penamaan calon di Dewan Kolej Vokasional Seberang Perai, jalan yang akan ditutup adalah Jalan Bukit Minyak, simpang ke Taman Bukit Minyak 2 dan Taman Bukit Minyak 1.

“Kita jangkakan penutupan jalan ini akan dibuat sehingga selewat-lewatnya pukul 1 petang bergantung kepada proses penamaan calon di lokasi yang ditetapkan,” jelasnya.
Dalam pada itu, beliau turut menganggarkan hampir 300 anggota polis dari IPD Seberang Perai Tengah akan ditempatkan di ketiga-tiga lokasi pusat penamaan calon itu Sabtu ini. – KOSMO! ONLINE


8,600 pegawai, anggota polis di Johor bertugas PRU15
Oleh ADNAN IBRAHIM

3 November 2022, 7:12 pm
BATU PAHAT – Seramai 8,600 pegawai dan anggota polis akan ditugaskan untuk memantau perjalanan kempen di seluruh negeri Johor sepanjang proses Pilihan Raya Umum ke-15 (PRU15) berlangsung.
Ketua Polis Johor, Datuk Kamarul Zaman Mamat berkata, dalam masa sama seramai 3,800 pegawai dan anggotanya akan bertugas di 26 pusat penamaan calon pada 5 November yang membabitkan 26 kawasan Parlimen.
Katanya, polis juga ingin mengingatkan kepada semua bahawa tindakan keras akan dikenakan bagi mereka yang melanggar etika serta peraturan pilihan raya.
“Ahli politik juga dinasihatkan untuk mematuhi setiap perkara yang telah ditetapkan oleh Suruhanjaya Pilihan Raya (SPR).
“Semua pihak terbabit juga diminta untuk saling bertoleransi agar perjalanan proses pilihan raya nanti berjalan lancar, aman dan tidak ada sebarang gangguan,” katanya.
Beliau berkata demikian selepas lawatan ke Pusat Penamaan Calon P15O Parlimen Batu Pahat di Dewan Jubli Intan, Batu Pahat hari ini.

Ujarnya lagi, bagi pengundian awal di negeri ini, Johor mempunyai 63 pusat dengan 96 saluran dan bagi hari pengundian (19 November), Johor mempunyai 1,024 pusat dengan 4,685 saluran.
“Pihak polis juga sudah mengenal pasti lapan kawasan yang telah dikategorikan sebagai kawasan panas, kita akan berikan lebih tumpuan di situ.
“Polis Johor turut melakukan pemantauan sekiranya wujud kegiatan membeli undi bagi menentukan kemenangan seseorang calon,” katanya. – KOSMO! ONLINE


Lima pengurus FPL terkejut dihubungi menang RM200
Oleh KOSMO!

3 November 2022, 7:00 pm
MUHAMMAD HAFIZ
Panggilan daripada Kosmo! beri senyuman
BENAR orang kata, rezeki tidak salah alamat kerana Muhammad Hafiz Azahar menjadi antara lima pemenang mata tertinggi mingguan Liga Fantasi Kosmo! 2022/23 bagi minggu ke-14 Liga Perdana Inggeris (EPL).
Muhammad Hafiz mengakui dia tidak meletakkan sebarang harapan untuk menjadi antara pengurus yang mampu mengutip mata tertinggi kerana sedar saingan di FPL Kosmo! ternyata sukar.
Pengurus berusia 26 tahun itu berkata, tiada sebarang resipi kejayaan kerana dia hanya memilih pemain yang dia rasakan mampu meledak gol dan konsisten pada setiap minggu.
“Saya benar-benar terkejut dan tak sangka dapat panggilan Kosmo! kerana bukan mudah untuk mengutip mata tertinggi mingguan. Mungkin minggu ini rezeki buat saya.
“Sebenarnya saya sertai liga anjurkan Kosmo! ini sekadar suka-suka dan jika dapat hadiah adalah rezeki. Saya juga tidak meletakkan harapan tinggi kerana jika terlalu berharap nanti kecewa. Lepas ini bolehlah saya bagi tahu rakan-rakan,” katanya.

ZULKIFLE
Terkejut dihubungi Kosmo! sebagai antara pemenang
GARA-GARA kecewa dengan pungutan markah rendah pada minggu-minggu terdahulu membuatkan pengurus, Zulkifle Md. Yusoh langsung tidak melihat keputusan keseluruhannya untuk saingan kali ini.
Sebaliknya, pengurus Glory2United itu hanya mengetahui mata keseluruhannya bagi saingan minggu ke-14 Liga Fantasi Kosmo! selepas dimaklumkan oleh pihak penganjur.
“Saya belum lihat lagi kerana biasanya saya akan tengok sendiri ketika membuat pertukaran pasukan sehari sebelum saingan minggu baharu bermula.
“Saya cuma nak kekal raih mata konsisten dalam 50 lebih, tetapi tak sangka saya boleh menang dan kutip markah tertinggi kali ini,” kata peminat setia kelab Manchester United itu.
Walaupun mengagumi The Red Devils, tetapi pemilihan pemain tanpa sikap berat sebelah dan berlandaskan prestasi semasa dengan menyenaraikan trio Arsenal antara faktor utama kejayaan Zulkifle.

MOHD. YUSHAFIH
Pasukan Cap Ayam Selamanya sasar menang mingguan
MISI Mohd. Yushafih Mohd. Nor untuk mengejar hadiah mingguan Liga Fantasi Kosmo! akhirnya terlaksana apabila muncul lima pengurus terbaik minggu ke-14.
Mungkin menyedari agak sukar untuk mengejar hadiah keseluruhan, pengurus pasukan Cap Ayam Selamanya me rasakan sasaran untuk menjadi lima pasukan terbaik mingguan adalah paling realistik.
“Kalau ikutkan, saya tidak ada membuat perubahan ketara, namun kali ini pemain tengah yang saya pilih banyak menyumbangkan mata. Saya ada Miguel Almiron dan Martin Odergaard, malah Kieran Trippier juga cemerlang.
“Ini adalah penyertaan pertama dalam Liga Fantasi Kosmo!. Kalau ikutkan memang saya tidak terlalu mengejar hadiah keseluruhan dan target saya adalah menang mingguan.
“Akhirnya misi saya sudah pun berjaya dicapai. Sebelum ini, memang saya ada menang kecil-kecilan, namun memenangi antara lima pemenang mingguan Liga Fantasi Kosmo! menjadi hadiah paling menarik pernah saya dapat selama bermain Liga Fantasi,” katanya.

MOHD. HAFIS
KEPUTUSAN untuk melengkapkan tiga pemain Newcastle United, Nick Pope, Kieran Trippier dan Miguel Almiron nyata menjadi percaturan berbaloi buat Mohd. Hafis Hamidi apabila pasukannya, Lembah Klau FC muncul lima pemenang mingguan Liga Fantasi Kosmo!.
Bermula dengan menyertai secara suka-suka, Mohd. Hafis akui masih lagi terkejut apabila berjaya menempatkan diri dalam pasukan terbaik minggu ke-14.
“Memang dari awal lagi saya pasti akan masukkan pemain Newcastle dan kali ini saya juga jadikan Marcus Rashford sebagai kapten. Alhamdulillah percaturan saya menjadi.
“Kebanyakan pemain saya daripada pasukan lima teratas. Tak jangka pula mampu menang mingguan kerana saya tidak pernah target tetapi sekurang-kurangnya dapat balik modal.
“Apabila menang, sudah pasti saya akan buat percaturan lebih serius untuk cuba dapatkan hadiah mingguan lagi pada minggu akan datang,” ujarnya.

ABDUL RAZAK
Penyokong setia Arsenal pemenang Liga Fantasi
BIARPUN menginjak usia 45 tahun, namun umur tidak menjadi penghalang kepada Abdul Razak Abdul Majid apabila menjadi antara lima pemenang mata tertinggi mingguan Liga Fantasi Kosmo! 2022/23 bagi minggu ke-14 Liga Perdana Inggeris (EPL).
Penyokong setia Arsenal sejak 1989 tersebut mengakui penyertaannya dalam saingan Liga Fantasi Kosmo! sekadar ajak kawan-kawan dan tidak sangka dia mampu meraih mata tertinggi mingguan.
Katanya, pemilihan pemain yang tepat membolehkannya meraih mata tertinggi dan berharap mampu muncul juara keseluruhan EPL Kosmo!.
“Saya sudah lama menyertai FPL sejak tujuh hingga lapan tahun lalu. Ini kali pertama saya sertai liga ini dan tidak sangka mampu muncul selaku mingguan tertinggi.
“Apapun, saingan di EPL Kosmo! bukan mudah kerana ramai ‘otai’ dalam saingan itu. Saya hanya mencuba nasib dan jika ada rezeki adalah buat saya.
“Saya kini berada di ranking 132 dan berharap mampu mengejar kelompok teratas,” katanya ketika dihubungi Kosmo! semalam.


PRU15: Persediaan penamaan calon P125 Putrajaya berjalan lancar
Oleh MOHD. HUSNI MOHD. NOOR

3 November 2022, 6:51 pm
PUTRAJAYA – Persiapan menjelang proses penamaan calon sempena Pilihan Raya Umum ke-15 (PRU15) bagi Parlimen Putrajaya (P125) berjalan dengan lancar.
Pegawai Pengurus Pilihan Raya Parlimen Putrajaya, Shamshul Joehari Zainal Mokhtar berkata, proses penamaan calon bagi PRU15 itu akan berlangsung di Kompleks Kejiranan Presint 9, di sini pada Sabtu ini.
Beliau berkata, persiapan berkaitan gerak kerja, kemudahan dan soal keselamatan telah dilaksanakan sejurus Suruhanjaya Pilihan Raya (SPR) mengumumkan tarikh-tarikh penting berkaitan PRU15 pada 20 Oktober lalu.
“Kita turut mendapat kerjasama baik dengan Ibu Pejabat Polis Daerah (IPD) Putrajaya. Alhamdulillah, semua persiapan berjalan lancar,” katanya ketika ditemui di sini hari ini.
Berhubung proses penamaan calon Sabtu ini, Shamshul Joehari turut menasihatkan semua penyokong parti politik untuk menjaga tatasusila sepanjang proses itu berjalan.
“Kita amalkan demokrasi malah parti politik kini matang jadi harap mereka beri kerjasama baik sepanjang proses-proses PRU15 berlangsung,” katanya.

Dalam pada itu, beliau memaklumkan bahawa sebanyak 12 pusat mengundi dengan lebih 60 saluran akan disediakan bagi pilihan raya kali ini.
Ujar beliau, terdapat pertambahan bagi saluran kali ini malah bilangan petugas pilihan raya juga meningkat kepada lebih 500 petugas selaras dengan peningkatan jumlah pengundi berbanding PRU14.
“Terdapat 42,812 pemilih berdaftar di Putrajaya berbanding PRU14 iaitu hanya 27,306,” jelas beliau.
Parlimen Putrajaya bakal menyaksikan pertembungan empat penjuru membabitkan penyandang kerusi, Datuk Seri Tengku Adnan Tengku Mansor (Barisan Nasional), Datuk Dr. Radzi Jidin (Perikatan Nasional), Dr. Noraishah Mydin Abdul Aziz (Parti Keadilan Rakyat) dan Datuk Mohd. Rosli Ramli (Pejuang).
Pada PRU14 lalu, Tengku Adnan berjaya mengekalkan kerusi Parlimen Putrajaya buat penggal keempat apabila menang dengan majoriti 3,372 undi mengalahkan calon Pas, Zainal Abidin Kidam dan PKR, Datuk Dr. Samsu Adabi Mamat. – KOSMO! ONLINE


Peragut tegar Kuala Terengganu ditahan di Sungai Buloh
Oleh MOHD AZLI ADLAN

3 November 2022, 5:01 pm
KUALA TERENGGANU – Tindakan licik seorang lelaki melarikan diri sejauh lebih 450 kilometer ke Sungai Buloh, Selangor selepas disyaki aktif dalam banyak kes ragut di bandar raya ini gagal apabila dia berjaya ditahan polis pada minggu lalu.
Suspek yang berasal dari Chendering di sini tersebut ditahan dalam serbuan di sebuah rumah di Sungai Buloh pada pukul 4 petang, 27 Oktober lalu.
Ketua Polis Terengganu, Datuk Rohaimi Md. Isa berkata, siasatan awal percaya lelaki tersebut terlibat dalam sekurang-kurangnya sembilan kes ragut di sekitar bandar raya ini.
“Dia disyaki melakukan aktiviti meragut itu pada sekitar 8 Julai hingga 23 September lalu.
“Jumlah kerugian keseluruhan dialami mangsa-mangsanya sepanjang tempoh itu dianggarkan RM11,000,” katanya di sini hari ini.
Rohaimi berkata, modus operandi suspek ialah menyasar mangsa dalam kalangan wanita bermotosikal seorang diri dan meletakkan barangan berharga di dalam raga motosikal.

Tambah beliau, serbuan polis juga berjaya merampas dua buah telefon bimbit dan dua keping kad mesin pengeluaran wang automatik (ATM) bagi membantu siasatan.
“Semakan mendapati suspek memiliki 15 rekod jenayah lampau iaitu sembilan berkaitan ragut dan selebihnya penyalahgunaan dadah,” katanya. – KOSMO! ONLINE.


Mindef tumpu ringankan kos sara hidup warga pertahanan
Oleh HARRITH HISHAM

3 November 2022, 4:59 pm
PETALING JAYA – Kementerian Pertahanan (Mindef) melalui Perbadanan Perwira Niaga Malaysia (Pernama) melaksanakan inisiatif penurunan harga kira-kira 200 produk jualan bagi meringankan beban perbelanjaan seharian warga pertahanan.
Menterinya, Datuk Seri Hishammuddin Hussein berkata, penurunan harga yang ditawarkan adalah sehingga 48 peratus untuk barangan keperluan asas manakala sehingga 90 peratus bagi keperluan sekolah.
Katanya, usaha tersebut meliputi kesemua 93 kedai Pernama di Semenanjung termasuk Sabah dan Sarawak.
Menurut Hishammuddin, pendekatan itu dibuat selepas hasil tinjauannya ketika dalam lawatan ke Sabah dan Sarawak bulan lalu apabila melihat sebahagian harga produk di kedai berkenaan tidak jauh beza berbanding di luar.
“Antara harga barangan asas yang diturunkan adalah susu formula bayi pada RM21.49, tuala wanita (RM3.09), sardin (RM6.99), tepung (RM2.49) dan beras 10 kilogram iaitu RM25.00.
“Bagi keperluan sekolah pula, warga pertahanan boleh mendapatkan pakaian seragam sekolah dengan hanya RM5 untuk sehelai baju dan RM5 untuk seluar,” katanya dalam kenyataan hari ini.

Hishammuddin berkata, inisiatif yang akan dilaksanakan sebagai jualan akhir tahun itu berkuat kuasa serta-merta bermula semalam sehingga 31 Disember tahun ini.
“Saya juga telah mengingatkan Pernama supaya memastikan barang-barang yang diturunkan harga mempunyai stok mencukupi supaya penjimatan ini benar-benar dapat dirasai oleh warga pertahanan.
“Ini kerana tujuan utama mereka berurus niaga dengan warga pertahanan adalah untuk membela kebajikan, bukannya mengaut keuntungan semata-mata,” ujarnya. – KOSMO ONLINE


Shahril dedah 4 sebab surat aku janji angkat Zahid jadi PM palsu
Oleh HARRITH HISHAM

3 November 2022, 4:56 pm
PETALING JAYA – Ketua Penerangan UMNO, Shahril Sufian Hamdan mendedahkan empat sebab utama surat aku janji yang didakwa ingin mengangkat Presiden UMNO, Datuk Seri Ahmad Zahid Hamidi sebagai calon Perdana Menteri, adalah palsu.
Beliau berkata, dokumen tersebut yang tular sejak semalam di media sosial tidak menggunakan kepala surat Barisan Nasional (BN), sebaliknya UMNO.
“Ini pilihan raya umum (PRU), kenapa bukan kepala surat BN. Sebab kedua, jika dilihat cara surat itu ditulis, penjarakan huruf besar dan kecil tidak konsisten dengan surat yang kita tahu sahih.
“Sebagai contoh, dalam surat yang pernah dikeluarkan sebelum ini, tulisan Barisan Nasional itu bukan semuanya huruf besar,” katanya melalui Facebook hari ini.
Dalam pada itu, Shahril yang juga calon BN di Parlimen Alor Gajah berkata, antara perkara lain yang menunjukkan surat itu palsu adalah berkenaan syarat untuk mengetepikan kes pemimpin-pemimpin UMNO.
“Surat ini dibuat untuk kuatkan spekulasi, ia tidak akan ditulis sebegitu (menggugurkan kes mahkamah). Memang tak logik.

“Yang ke empat adalah saya juga bakal calon dan ada menandatangani surat (aku janji) tetapi ia berkenaan lompat parti dan kesetiaan bagi memastikan kita menjadi calon yang bertanggungjawab,” ujarnya.
Jelasnya, perkara sedemikian dilakukan oleh pihak yang terdesak bagi menghasut rakyat untuk tidak menyokong BN.
Terdahulu, tular satu surat aku janji mengandungi beberapa syarat termasuk mengangkat Ahmad Zahid sebagai Perdana Menteri selain mengetepikan kes mahkamah pemimpin-pemimpin parti itu.
Sebelum ini, Kosmo! melaporkan Setiausaha Agung UMNO, Datuk Seri Ahmad Maslan turut menafikan kewujudan beberapa syarat aku janji yang memaksa semua calon untuk mengangkat Ahmad Zahid sebagai Perdana Menteri.
Sebaliknya, penyandang kerusi Parlimen Pontian itu memberitahu, kewujudan surat aku janji yang ada hanyalah bertujuan untuk memastikan kesetiaan semua calon kepada parti. – KOSMO! ONLINE.


Berang dikenakan caj kerusi roda, wanita OKU merangkak keluar dari pesawat
Oleh KOSMO!

3 November 2022, 5:30 pm
BANGKOK – Seorang wanita kelainan upaya (OKU) dari Australia sanggup merangkak ketika keluar dari tempat duduk pesawat yang mendarat di sebuah  lapangan terbang di Bangkok sebagai tanda protes selepas dia diminta membayar untuk kerusi roda, lapor laman berita Thaiger semalam.
Wanita tersebut, Natalie Curtis mendakwa, pramugari syarikat penerbangan tambang murah, Jetstar memberitahunya bahawa dia perlu membayar sekiranya mahu menggunakan kerusi roda.
Curtis berkata, dia ditawarkan sebuah kerusi roda khas yang boleh muat untuk melalui lorong di dalam pesawat bagi penerbangannya dari Singapura ke Bangkok. Namun, sejurus tiba di Bangkok, dia diminta membayar perkhidmatan untuk menggunakan kerusi roda itu.
Wanita itu bagaimanapun enggan membayar kerana menurutnya, dia tidak pernah diminta membayar perkhidmatan tersebut sebelum ini.
Dalam masa sama, rakannya juga tidak dapat membantu untuk mengangkatnya disebabkan mengalami kecederaan pada lutut, justeru, Curtis terpaksa merangkak keluar dari tempat duduk di tepi lorong.
Menerusi satu hantaran yang tular dalam kumpulan perbincangan di Facebook, Curtis berkata, dia tidak pernah berasa terhina seperti itu sebelum ini.

Jetstar kemudian meminta maaf atas insiden itu dan membuat bayaran balik secara penuh bagi tambang penerbangan Curtis.
Syarikat penerbangan tersebut berkata, kejadian itu berlaku disebabkan salah faham.
Kakitangan pesawat itu dikatakan sebenarnya memberitahu Curtis bahawa kerusi roda untuknya tidak tersedia untuk sekurang-kurangnya 40 minit selepas pesawat tiba di Bangkok.
Ia turut menafikan mengenakan bayaran untuk perkhidmatan kerusi roda. – Agensi


Musim tengkujuh dijangka lebih awal hingga Mac – MetMalaysia
Oleh KOSMO!

3 November 2022, 4:48 pm
PETALING JAYA – Monsun Timur Laut (MTL) atau musim tengkujuh akan bermula lebih awal daripada dijangka iaitu pada 7 November 2022 dan berterusan sehingga Mac 2023.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, empat hingga enam episod luruan monsun yang membawa hujan lebat berterusan berpotensi berlaku sepanjang tempoh itu.
“Seperti musim-musim lalu, hujan lebat berterusan untuk tempoh beberapa hari boleh mengakibatkan kejadian banjir di kawasan berkedudukan rendah dan berhampiran sungai.
“Sekiranya hujan lebat berterusan berlaku serentak dengan kejadian air pasang besar, risiko kejadian banjir boleh meningkat,” katanya dalam satu kenyataan hari ini.
Muhammad Helmi berkata, kejadian air pasang besar dijangka berlaku dari 6 hingga 11 serta 22 hingga 27 November diikuti 7 hingga 12 serta 22 hingga 26 Disember 2022 sebelum berlarutan dari 6 hingga 10 dan 21 hingga 25 Januari 2023.
Jelas beliau, semasa MTL, tiupan angin timur laut secara berterusan dan kencang boleh menyebabkan laut bergelora serta ombak besar di perairan Laut China Selatan.

Justeru, katanya, orang ramai dinasihatkan agar bersiap sedia menghadapi musim tengkujuh serta sentiasa peka dengan maklumat, nasihat dan amaran cuaca yang dikeluarkan oleh MetMalaysia. – KOSMO! ONLINE


Warisan umum bertanding 25 kerusi Parlimen Sabah, satu di Labuan
Oleh IVAN AMIRUL

3 November 2022, 5:34 pm
KOTA KINABALU – Parti Warisan (Warisan) hari ini mengumumkan bakal bertanding di 25 kerusi Parlimen Sabah pada Pilihan Raya Umum ke-15 (PRU15) ini.
Menerusi pengumuman yang dibuat hari ini, Presiden Warisan, Datuk Seri Mohd. Shafie Apdal memaklumkan beliau sebagai calon bagi kerusi Parlimen Semporna.
Ia diumumkan beliau pada Majlis Pengumuman dan Penyerahan Tauliah Calon-Calon Bertanding Mewakili Bagi Parti Warisan Bagi Sabah dan Wilayah Persekutuan Labuan di sini hari ini.
Dalam masa sama, penyandang  Ahli Parlimen Labuan, Datuk Rozman Islil diumumkan sebagai calon Warisan bagi kerusi tersebut.
Penyandang lain yang mempertahankan kerusi yang disandang sebelum ini adalah Datuk Darell Leiking (Penampang), Datuk Azis Jamman (Sepanggar), Isnaraissah Munirah Majilis (Kota Belud) dan Ahmad Hassan (Papar).
PRU15 kali ini turut memperlihatkan Warisan mengetengahkan hampir 80 peratus muka baharu termasuk ramai calon muda serta wanita.

Antara calon berkenaan adalah Jo-Anna Sue Henley Rampas (Tuaran), Amanda Yeo (Kota Kinabalu), Masri Adul (Beaufort), Ukim Buandi (Tenom), Alex Thien (Sandakan) dan KC Chean (Tawau).
Lain-lain calon yang diumumkan hari ini termasuk Ahli Dewan Undangan Negeri (ADUN) Sekong, Alias Sani yang akan bertanding di kerusi Parlimen Batu Sapi, Ahmad Mohd. Said (Putatan), Siti Noorhasmahwatty Osman (Pensiangan), Rowiena Rasid (Beluran) dan Sharif Bokrata Hassan (Libaran).
Selain itu, Ismail Ayub (Kinabatangan), Yusof Apdal (Lahad Datu), Rasinin Kautis (Keningau), Dr Daud Yusof (Kimanis), Datuk Adnan Puteh (Sipitang), Markos Siton (Ranau), Abdul Rashid Abdul Harun (Kudat), Datuk Jilid @ Zainuddin Kuminding (Kota Marudu) dan Mohd. Ismail Ayob (Kinabatangan).
Turut diumumkan calon Warisan untuk bertanding di DUN Bugaya iaitu Jamil Hamzah. – KOSMO! ONLINE


Tukang masak HSNZ maut kemalangan
Oleh TENGKU DANISH BAHRI TENGKU YUSOFF

3 November 2022, 5:09 pm
KUALA NERUS – Seorang tukang masak wanita maut selepas motosikal ditunggangi tiba-tiba hilang kawalan lalu terbabas sebelum merempuh sebuah kenderaan pacuan empat roda di Kampung Wakaf Tengah di sini hari ini.
Dalam kejadian pada pukul 11.30 pagi itu,
mangsa, Siti Nur Shahira Makhtar, 32, meninggal dunia akibat kecederaan parah di bahagian kepala dan beberapa anggota badan.
Sewaktu kejadian, wanita itu dikatakan dalam perjalanan ke tempat kerjanya di Hospital Sultanah Nur Zahirah (HSNZ), Kuala Terengganu.
Mangsa dikatakan cuba mengelak sebuah kenderaan di hadapannya sebelum hilang kawalan lalu terbabas sebelum merempuh bahagian belakang kenderaan Mitsubishi Triton yang diletakkan di tepi jalan.
Rempuhan itu turut menyebabkan Siti Nur Shahira terperosok di bawah kenderaan pacuan empat roda terbabit.
Ketua Operasi Balai Bomba dan Penyelamat Kuala Nerus, Mohd. Shahril Abd. Halim, berkata, anggota bomba m mengambil masa lapan minit untuk mengeluarkan mangsa dari bawah kenderaan berkenaan.

Mayat Siti Nur Shahira telah dihantar ke Unit Forensik HSNZ untuk tindakan lanjut. – KOSMO! ONLINE.


Lagi arapaima berjaya ditangkap
Oleh KOSMO!

3 November 2022, 5:12 pm
PETALING JAYA – Jika sebelum ini berlaku di Klang, dunia media sosial sekali lagi digemparkan dengan penangkapan ikan arapaima tetapi kali ini dipercayai di sebuah tasik di Puchong pula.
Beberapa visual perkongsian di Facebook Aimran Syahmi memaparkan dia sedang memeluk seekor ikan arapaima bersaiz lebih besar daripada saiz badannya sendiri.
Menerusi komen balas netizen, Aimran mendakwa masih ada ikan spesis sama tetapi dengan saiz yang lebih besar daripada yang ditangkapnya itu dalam tasik berkenaan.
“Ni yg saiz kecil bang, biasa jumpa lagi besar,” katanya.
Ternyata perkongsiannya itu menyebabkan ramai netizen teruja sehingga berjaya meraih sebanyak 5,800 perkongsian dan 1,200 komen.
“Mantap bang mohon pancing yang besar lagi. Suka tengok ikan ni terpengaruh tengok NetGeo Wild kecil-kecil dulu,” komen Mohamad Fazwan Nordin.

“Tolong bang sapu habis ikan ikan ni. Bimbang melekat habitat dia habis lcin ikan kita dia sapu,” pinta Imran Ismail pula.
Sebelum ini, Jabatan Perikanan Malaysia pernah meminta orang ramai supaya peka jika terjumpa atau tertangkap spesis ikan tersebut supaya tidak menyimpan atau dilepaskan ke perairan awam.
Ia disebabkan oleh sifat ikan tersebut yang dibimbangi boleh merosakkan ekosistem sungai jika dilepaskan ke dalam sungai.
Malah mereka diminta supaya melupuskannya kerana adalah salah membela ikan larangan di bawah Akta Perikanan 1985.
Jika sabit kesalahan mengikut Peraturan Perikanan (Pindaan 2011), perbuatan itu boleh dikenakan denda maksimum RM1,000 atau penjara sehingga enam tahun. – KOSMO! ONLINE.


PRU15: Zahidi tetap bertanding di Padang Besar, Shahidan guna tiket PN
Oleh SYED AZLAN SAYED HIZAR

3 November 2022, 5:15 pm
ARAU – Penyandang Parlimen Padang Besar, Datuk Zahidi Zainul Abidin akan tetap bertanding di kerusi tersebut meskipun tidak dipilih sebagai calon Barisan Nasional (BN) pada Pilihan Raya Umum Ke-15 (PRU15).
Zahidi yang juga Timbalan Menteri Komunikasi dan Multimedia berkata, beliau bagaimanapun belum pasti mahu bertanding di bawah parti atau gabungan mana.
“Saya masih belum pasti akan bertanding menggunakan tiket apa memandangkan perundingan mengenai perkara itu masih lagi berjalan.
“Buat masa ini semua parti politik yang bertanding datang untuk melamar saya mewakili mereka, namun saya masih belum memutuskan lagi perkara itu,” katanya kepada pemberita di Pusat Khidmat Kubang Gajah di sini hari ini.
Zahidi digugurkan daripada menjadi calon Parlimen Padang Besar bagi memberi laluan kepada Ketua Pergerakan Puteri UMNO, Datuk Zahida Zarik Khan pada pilihan raya kali ini.
Sementara itu, Datuk Seri Shahidan Kassim yang turut menerima nasib sama mengesahkan akan mempertahankan Parlimen Arau menggunakan tiket Perikatan Nasional (PN).

Beliau dijangka diumumkan sebagai calon PN bagi kerusi tersebut pada Majlis Pengisytiharan Calon PRU15 PN di Kompleks Pas Perlis kira-kira pukul 9.30 malam ini. – KOSMO! ONLINE


Dikecam gara-gara mahu jodoh lulus MUET band 4
Oleh KOSMO!

3 November 2022, 5:45 pm
PETALING JAYA – Seorang lelaki mendapat perhatian netizen apabila tampil mencari jodoh di Twitter @TwtJodohMY.
Apa yang menarik perhatian pengguna media sosial ialah senarai ciri-ciri wanita idaman lelaki tersebut yang mahukan wanita berkelulusan MUET (Malaysian University English Test) sekurang-kurangnya band 4.
Tinjauan di ruangan komen mendapati rata-rata pengguna mempersoalkan ciri-ciri wanita idaman yang dinyatakan oleh lelaki itu.
Ada juga pengguna yang mengkritik usianya masih muda dan belum bersedia dalam mencari pasangan hidup.
Tangkap layar hantaran yang tular di Twitter.
Melihat pelbagai komen negatif diberikan, lelaki itu yang dikenali sebagai Arjuna tampil menjelaskan dia amat mementingkan kemahiran berkomunikasi dalam bahasa Inggeris.
“Kenapa MUET? Mengapa tidak? MUET kan memang menilai kemahiran komunikasi dalam bahasa Inggeris? Saya menghargai komunikasi jadi saya perincikan ciri-ciri yang senang difahami dengan meletakkan ‘keputusan MUET’ sebagai keperluan.

“Bagaimanapun, itu cuma ‘pilihan’ dan hanya sekadar meletakkan elemen lucu dalam Tweet saya,” katanya.
Arjuna turut mengatakan dia serius mahu menjalinkan hubungan dan berasa tidak salah untuk memilih dalam soal jodoh.
“Saya mahukan hubungan yang matang dan saya rasa TwtJodoh ada orang yang betul-betul mahukan perkara sama. Mungkin 24 tahun usia yang muda, tetapi tak salah kan?
“Pekerjaan pukul 9 sampai 5 pun banyak ciri-ciri perlu dipenuhi, inikan pula nak cari teman seumur hidup,” ujarnya.
Susulan ciapannya itu, perkataan MUET juga menjadi sohor kini di Twitter sejak semalam apabila hampir 10,000 ciapan dibuat menggunakan kata kunci itu. – KOSMO! ONLINE


178 Hirokazu Tanaka berkumpul pecah rekod dunia
Oleh KOSMO!

4 November 2022, 9:00 pm
TOKYO – Sekumpulan 178 orang bernama Hirokazu Tanaka berkumpul di Jepun dan memecah Guinness World Records kategori perhimpunan terbesar individu dengan nama pertama dan nama keluarga yang sama, lapor United Press International (UPI) semalam.
Persatuan Nama Sama Hirokazu Tanaka yang diasaskan pada 1994 itu memecah rekod dunia di bandar Shibuya.
Kumpulan itu sebelum ini melakukan percubaan untuk memecah rekod dunia pada 2011 dengan mengumpulkan 71 orang bernama Hirokazu Tanaka, manakala percubaan pada 2017 mengumpulkan 87 orang.
Hanya percubaan terbaharu itu berjaya mengatasi rekod dunia sebelumnya. Rekod sebelum ini milik perhimpunan 164 orang bernama Martha Stewart pada 2005.
Semasa perhimpunan itu, setiap ahli persatuan dibezakan dengan alias berdasarkan makanan atau hobi kegemaran mereka termasuk ‘Chewing Gum’, ‘Hot Pot’ dan ‘Triathlon’.
Hirokazu Tanaka, 53, yang dikenali semasa acara itu sebagai ‘pemimpin separa’ telah mengasaskan persatuan tersebut pada 1994.

Beliau mendapat inspirasi selepas mendapati seseorang bernama sepertinya terpilih menyertai pasukan besbol Osaka Kintetsu Buffaloes (kini Orix Buffaloes) dalam liga Besbol Profesional Nippon (NPB). – Agensi


Polis glamor dipecat kerana tanam ganja di rumah
Oleh KOSMO!

4 November 2022, 9:30 pm
LONDON – Seorang pegawai Perkhidmatan Polis Metropolitan (MPS) di London, Britain dipecat selepas polis menemui narkotik dan ‘ladang’ ganja di rumahnya, lapor akhbar Daily Star semalam.
Polis wanita itu, Konstabel Rasvinder Agalliu ditahan kerana disyaki bersuhabat membekalkan dadah tetapi tidak berdepan pendakwaan di mahkamah.
Agalliu telah berkhidmat selama hampir 20 tahun selepas menyertai MPS pada usia 17 tahun. Namun, kerjayanya kini ditamatkan selepas panel salah laku memecatnya tanpa notis pada Selasa lalu.
“Tindakan anggota ini adalah pelanggaran berat terhadap amanah yang diberikan kepadanya oleh warga London.
“PC Agalliu terus dipecat dan tiada tempat di sini (MPS) untuk anggota yang berkelakuan sedemikian,” kata Ketua Superintendan Owain Richards.
Agalliu juga telah dimasukkan dalam senarai larangan oleh Kolej Kepolisan selepas polis menyerbu rumah baharunya di London dan rumah lama pada 2020. Mereka menemui gari, sejumlah besar wang tunai dan perisai badan serta dadah.

Menurut panel salah laku, tindakan Agalliu melanggar piawaian pihak berkuasa berkenaan dari aspek kejujuran dan integriti, kelakuan yang hina, tugas dan tanggungjawab, serta perintah dan arahan.
Agalliu dilaporkan aktif menjadi seorang pembimbing kecergasan dan berimpian mahu membuat penampilan dalam filem dan televisyen.
Sebuah badan pemerhati polis, Inspektorat Konstabulari Perkhidmatan Bomba & Penyelamat (HMICFRS) mendakwa dalam satu laporannya bahawa ratusan anggota dan pegawai korup masih berkhidmat di balai polis England serta Wales. – Agensi


Lesap RM49,990 selepas tempah durian di Facebook
Oleh NORLIDA AKMAR IDROS

4 November 2022, 10:38 pm
KANGAR – Seorang peniaga mengalami kerugian RM49,990 selepas melakukan urusan jual beli buah durian yang tidak wujud menerusi aplikasi Facebook Durian Senpai, baru-baru ini.
Ketua Polis Daerah Arau, Superintendan Ahmad Mohsin Md. Rodi berkata, mangsa berusia 51 tahun dikatakan tertarik dengan paparan iklan mengenai jualan buah durian dan telah membuat tempahan pembelian pada harga RM190.
“Mangsa seterusnya membuat pembayaran menerusi satu akaun bank sebelum penjual memintanya untuk mengisi maklumat akaun bank melalui satu pautan aplikasi APK yang diberikan.
“Ia kononnya bagi memudahkan urusan pembelian buah durian tersebut dan tanpa rasa curiga, mangsa terus memuat turun aplikasi tersebut,” katanya dalam kenyataan di sini hari ini.
Kata beliau, mangsa terus mengisi maklumat akaun bank simpanan dan perniagaan miliknya seperti diminta dalam ruangan maklumat aplikasi berkenaan.
“Selepas itu mangsa membuat semakan baki dan mendapati wang dalam kedua-dua akaun bank berkurangan sebanyak RM49,990,” ujarnya.

Tambahnya, siasatan telah dijalankan mengikut Seksyen 420 Kanun Keseksaan kerana menipu dan polis sedang mengumpul maklumat berkaitan pemilik akaun bank digunakan suspek. – KOSMO! ONLINE


[KEMASKINI] Mayat Amirul Asyraff ditemui terdampar di Pantai Puteri selepas 4 jam
Oleh DIYANATUL ATIQAH ZAKARYA

4 November 2022, 9:09 pm
MELAKA – Mayat kanak-kanak lelaki yang dikhuatiri lemas di Pantai Puteri, di Tanjung Kling di sini ditemui Unit Pasukan Penyelamat di Air (PPDA) Jabatan Bomba dan Penyelamat Malaysia (JBPM) Ayer Keroh.
Penolong Pengarah Bahagian Operasi Kebombaan dan Penyelamat negeri, Penguasa Kanan Bomba II Muhammad Izwan Arief Mat Nor berkata, mayat Amirul Asyraff Fakhrul, 6, ditemukan pada pukul 6.22 petang pada jarak 30 meter daripada pesisiran pantai.
“Panggilan kecemasan telah diterima pada pukul 3.43 petang dan seramai 17 pegawai dan anggota dari Balai Bomba dan Penyelamat Tangga Batu serta 12 PPDA Ayer Keroh telah ke lokasi bagi menjalankan operasi mencari dan menyelamat (SAR).
“Mayat mangsa berjaya ditemui pada pukul 6.22 petang dalam keadaan terlentang di atas pasir pada jarak 30 meter dari pesisiran pantai,” katanya ketika ditemui pemberita di lokasi, hari ini.
Tambahnya, mayat mangsa telah diserahkan kepada pihak polis bagi tindakan lanjut.
Sementara itu, Ketua Polis Daerah Melaka Tengah, Asisten Komisioner Christopher Patit yang turut berada di lokasi memberitahu, mangsa dikatakan telah mandi-manda di tepi pantai tersebut bersama sepupunya sebelum lemas.

“Mereka sebenarnya berempat dan bermain bersama-sama selepas selesai menunaikan solat Jumaat di masjid berhampiran.
“Dua kanak-kanak bagaimanapun telah pulang ke rumah, namun mangsa serta sepupunya telah ke pantai dan menurut saksi mangsa bertindak terjun dari tembok batu beberapa kali sebelum akhirnya lemas,” katanya.
Katanya, mayat mangsa telah dihantar ke Unit Forensik Hospital Melaka untuk bedah siasat dan kes diklasifikasikan sebagai mati mengejut.
Terdahulu, turut terlibat sama dalam operasi SAR itu adalah pasukan Maritim Malaysia dan nelayan. – KOSMO! ONLINE


Pemandu Grab Thailand anjur protes bantah polisi baharu
Oleh KOSMO!

4 November 2022, 10:00 pm
BANGKOK – Kira-kira 800 pemandu Grab memakai jaket hijau berkumpul di kota raya Bangkok, semalam bagi memprotes polisi baharu dilaksanakan syarikat teknologi itu yang dikatakan telah mengurangkan pendapatan mereka secara signifikan, lapor laman berita Thaiger.
Protes tersebut bermula di luar pusat beli-belah Central World sebelum bergerak ke ibu pejabat Grab Thailand sehingga menghalang lalu lintas di Jalan Phetchaburi.
Grab Thailand baru-baru ini memperkenalkan ‘sistem zoning’ yang meminta pemandu untuk menempah slot masa dan kawasan mereka ingin bekerja sebelum memulakan syif kerja.
Ia membuatkan ramai pemandu terpaksa bersaing bagi mendapatkan slot sekali gus bermaksud pemandu tidak boleh lagi bekerja pada bila-bila masa yang mereka mahu. Ia sebelum ini menjadi manfaat bekerja yang dibanggakan syarikat Grab.
Menerusi sistem itu juga, pemandu tidak dapat menjana pendapatan sekiranya semua slot masa telah ditempah.
Justeru, pemandu melakukan protes bagi mendesak tiga permintaan iaitu membatalkan sistem zoning, menghapuskan sistem pelbagai pesanan dalam satu perjalanan serta melaksanakan semula yuran penghantaran seperti sebelum ini selepas ia dikurangkan sebanyak 2 hingga 4 baht (RM0.25 sen hingga RM0.50 sen) bagi setiap penghantaran.

Peserta protes berkata, mereka tidak akan berundur selagi eksekutif-eksekutif kanan Grab tidak keluar dan berbincang dan setakat pukul 2 petang (waktu tempatan), pihak pengurusan masih tidak muncul.
Pada pukul 3 petang (waktu tempatan), akhirnya wakil syarikat itu keluar dan meminta mereka diberi masa 15 hari untuk menimbangkan permintaan para pemandu.
Grab Thailand kemudian mengeluarkan kenyataan yang menyatakan bahawa mereka akan memberi respons kepada semua perkara yang menjadi kebimbangan pemandu dalam masa 14 hari. – Agensi


‘Hari-hari Asyraff telefon, cakap rindu, suruh ambil dia’
Oleh DIYANATUL ATIQAH ZAKARYA

4 November 2022, 9:54 pm
MELAKA – Kanak-kanak lelaki, Amirul Asyraff Fakhrul, 6, yang ditemui lemas di Pantai Puteri di sini, hari ini dikatakan kerap menelefon ibunya untuk meluahkan rasa rindu.
Menurut Noor Faezah Zulkifli, 29, anak bongsunya itu dan abangnya berusia 10 tahun telah dijaga oleh nenek mereka di Tanjung Kling, manakala dia menetap di Kampung Gelam bersama bapa saudaranya.
“Setiap hari memang Asyraff akan menelefon saya sebelum tidur, kadang-kala pukul 3 pagi pun dia akan telefon beritahu rindu dan tanya bila akan ambil dia.
“Kali terakhir saya jumpa Asyraff adalah pada Rabu lalu dan saya mula berasa tak sedap hati dan pelik bila dia tak telefon semalam,” katanya ketika ditemui di Pantai Puteri, di sini, hari ini.
Tambah ibu tunggal itu, dia terkejut apabila diberitahu anaknya dikhuatiri lemas kerana kanak-kanak itu jarang bermain di kawasan pantai berkenaan.
“Selalunya dia hanya bermain di kawasan rumah neneknya dengan sepupunya, saya pun bingung macam mana dia boleh main di pantai ini,” katanya sambil menahan sebak.

Terdahulu, Amirul Asyraff dilaporkan dikhuatiri lemas kira-kira pukul 3.50 petang tadi selepas sepupunya mendakwa mangsa telah tenggelam sejurus melompat dari tembok batu di gigi air pantai berkenaan.
Operasi mencari dan menyelamat (SAR) telah dilakukan dan mayat kanak-kanak itu ditemui pada pukul 6.22 petang oleh Pasukan Penyelamat di Air (PPDA) Jabatan Bomba dan Penyelamat Malaysia (JBPM) Ayer Keroh pada jarak 30 meter daripada pesisiran pantai. – KOSMO! ONLINE


Sembilan sekawan panik dua jam terperangkap akibat kepala air
Oleh MOHD AZLI ADLAN

4 November 2022, 9:17 pm
SETIU – Sembilan sekawan yang merupakan pelajar Universiti Teknologi Mara (UITM) Dungun panik apabila mereka terperangkap hampir dua jam akibat fenomena kepala air di Lata Ulu Kekabu, Permaisuri di sini hari ini.
Mereka yang berumur dalam lingkungan 24 dan 25 tahun berjaya diselamatkan dengan bantuan pasukan keselamatan pada pukul 7 malam.
Ketua Polis Daerah Setiu, Deputi Superintendan Afandi Hussin berkata, sebelum kejadian, sembilan lelaki terbabit telah memasuki kawasan lata berkenaan untuk beriadah.
“Mereka sampai di Lata Ulu Kekabu pada pukul 2 petang sebelum kawasan perkelahan terbabit telah dilimpahi air deras akibat fenomena kepala air pada pukul 5 petang.
“Keadaan itu menyebabkan kesemua mangsa terperangkap tidak dapat keluar dari kawasan lata terbabit sebelum salah seorang daripada mereka menghubungi pihak berkuasa untuk meminta bantuan,” katanya ketika dihubungi Kosmo! di sini hari ini.
Afandi berkata, sepasukan anggota polis dan bomba tiba di lokasi kejadian pada pukul 5.30 petang.

Tambah beliau, kerja-kerja menyelamatkan sembilan pelajar itu mengambil masa kira-kira satu setengah jam.
“Pemeriksaan mendapati mereka tidak mengalami sebarang kecederaan tetapi dinasihatkan melakukan pemeriksaan di hospital berhampiran,” katanya.
Kosmo! 3 September lalu melaporkan lebih 50 pengunjung yang sedang berkelah di Lata Ulu Kasar di sini cemas apabila mereka terperangkap selama lebih tiga jam dalam kejadian kepala air di kawasan perkelahan tersebut. – KOSMO! ONLINE


Pekerja kilang maut, motosikal langgar trak pikap cuai
Oleh NORLIDA AKMAR IDROS

4 November 2022, 10:49 pm
PADANG BESAR – Seorang pekerja kilang maut selepas motosikal ditungganginya melanggar sebuah trak pikap dengan nombor pendaftaran Thailand di Kilometer 7 Jalan Mata Ayer – Beseri dekat sini semalam.
Dalam kejadian kira-kira pukul 7.10 pagi itu, wanita berusia 22 tahun terbabit yang mengalami kecederaan patah paha kiri dan luka pada tangan dikejarkan ke Hospital Tuanku Fauziah (HTF), Kangar untuk rawatan.
Polis kemudian menerima maklumat tentang kematian mangsa daripada pihak hospital kira-kira pukul 6 petang tadi.
Ketua Polis Daerah Padang Besar, Asisten Komisioner Mohd. Shokri Abdullah berkata, kemalangan dipercayai berpunca daripada pemandu trak pikap warga Thailand yang cuai apabila masuk ke simpang kanan dalam kedudukan rapat di kiri jalan.
“Semasa lelaki berusia 25 tahun itu membelok ke kanan, motosikal jenis Honda Vario ditunggangi mangsa dari arah belakang telah melanggar bahagian pintu kanan hadapan pikap tersebut,” katanya di sini hari ini.
Kata beliau, mangsa yang mengalami kecederaan dirawat di HTF sebelum pihak hospital memaklumkan tentang kematian wanita itu pada pukul 6 petang tadi.

“Kita bertindak menahan pemandu dan trak pikap berkenaan untuk siasatan di bawah Seksyen 41(1) Akta Pengangkutan Jalan 1987,” tambahnya. – KOSMO! ONLINE


PRU15: Jalan Sultan Azlan Shah ditutup esok
Oleh HARRITH HISHAM

4 November 2022, 9:29 pm
PETALING JAYA – Jalan Sultan Azlan Shah, Kuala Lumpur akan ditutup esok bagi melancarkan proses penamaan calon Pilihan Raya Umum ke-15 (PRU15) bagi kawasan Parlimen Batu.
Ketua Polis Daerah Sentul, Asisten Komisioner Beh Eng Lai berkata, penutupan jalan itu akan dilaksanakan bermula pukul 6 pagi sehingga 1 tengah hari.
“Ia melibatkan kedua-dua hala melalui Jalan Sultan Azlan Shah (Jalan Ipoh) dari persimpangan Jalan Perhentian sehingga persimpangan Ibu Pejabat Polis Daerah Sentul.
“Laluan yang sama juga akan ditutup pada 19 November nanti sempena hari mengundi bermula pukul 6 pagi sehingga 11.59 malam,” katanya dalam kenyataan hari ini.
Peta laluan terlibat.
Tambahnya, pengguna jalan raya dinasihatkan agar merancang perjalanan dan memilih laluan alternatif bagi mengelakkan daripada terperangkap dalam kesesakan lalu lintas.
Hari penamaan calon PRU15 yang ditetapkan pada 5 November iatu esok akan berlangsung serentak di seluruh negara membabitkan 222 kerusi Parlimen dan 59 kerusi Dewan Undangan Negeri (DUN). – KOSMO! ONLINE


Penyamun acu pisau, pembantu kedai rugi RM500
Oleh NIK NUR IZZATUL HAZWANI NIK ADNAN

4 November 2022, 9:35 pm
DUNGUN – Seorang pembantu kedai kosmetik cemas didatangi seorang penjenayah bersenjatakan pisau untuk menyamun di premis kedainya di Jalan Pak Sabah di sini hari ini.
Dalam kejadian pada pukul 12.30 tengah hari itu, Nurul Farisha Muhamad, 26, kerugian wang tunai RM500 hasil perniagaan yang dilarikan suspek.
Katanya, sewaktu kejadian, dia yang menguruskan kedai bersendirian menyangkakan lelaki terbabit merupakan pelanggan.
“Secara tiba–tiba dia meluru dan mengacukan sebilah pisau kepada saya yang sedang duduk di kaunter pembayaran.
“Dia meminta saya menyerahkan wang dan kerana bimbang dicederakan, saya menyerahkan wang tunai RM500 kepadanya,” katanya di sini hari ini.
Nurul Farisha berkata, lelaki itu kemudiannya melarikan diri sebelum melaporkan kes samun itu di Balai Polis Dungun di sini tidak lama kemudian.

Sementara itu, Ketua Polis Daerah Dungun Superintendan Baharudin Abdullah mengesahkan kejadian.
Beliau berkata, pihaknya sedang melakukan semakan dan pengecaman menerusi rakaman televisyen litar tertutup (CCTV).
“Kes disiasat mengikut Seksyen 392 Kanun Keseksaan. Siasatan awal percaya melakukan jenayah samun terbabit bersendirian,” katanya. – KOSMO! ONLINE


PRU15: Saya belum bankrap, layak bertanding – Jamal
Oleh ABDUL RAZAK IDRIS

4 November 2022, 7:12 pm
SHAH ALAM – Calon Barisan Nasional (BN) Sungai Besar, Datuk Seri Jamal Md. Yunos menafikan dirinya telah dikenakan perintah kebankrapan sehingga hilang peluang bertanding dalam Pilihan Raya Umum ke-15 (PRU15).
Jamal berkata, dakwaan Teresa Kok prosiding kes kebankrapan telah pun bermula pada 30 Ogos lalu adalah tidak tepat dan mengelirukan.
Katanya, ini kerana pengurusan kes pertama prosiding tersebut hanya dijalankan pada 30 November ini dengan peguam saya akan mencabar tindakan kebankrapan itu.
“Selagi perintah kebankrapan tidak dibuat mahkamah maka saya layak untuk bertanding dalam PRU15 ini.
“Oleh itu, gesaan Teresa agar Suruhanjaya Pilihan Raya (SPR) menolak percalonan saya adalah sama sekali pra matang dan sia-sia serta salah,” katanya dalam kenyataan hari ini.
Jamal turut menegaskan tindakan penyandang Parlimen Seputeh itu juga adalah satu perbuatan terdesak sebagai cubaan untuk mengagalkannya dari menjadi calon pilihan raya.

Ketua UMNO Bahagian Sungai Besar itu memberitahu, beliau dalam proses merayu ke Mahkamah Rayuan berkenaan ganti rugi yang diperoleh Teresa melalui penghakiman mahkamah tinggi pada 26 Julai lalu.
“Saya percaya rayuan tersebut adalah bermerit dan gantirugi yang dibenarkan oleh Mahkamah Tinggi tersebut kelak akan dinilai serta dipertimbangkan semula selepas rayuannya didengar.
“Peguam saya juga telah memaklumkan kepada peguam Teresa mengenai serahan secara kendiri mereka kepada saya untuk notis kebankrapan agar dibuat pada 8 November ini,” katanya.
Teresa sebelum ini memohon SPR menolak pencalonan Jamal pada PRU15 ini.
Julai lalu, Teresa yang juga bekas Menteri Industri Utama, memperoleh ganti rugi RM300,000, selepas memenangi kes saman fitnah terhadap Jamal atas dakwaan menyalahgunakan dana Yayasan Warisan Anak Selangor (YAWAS). – KOSMO! ONLINE


Menikah isteri pertama dan kedua selang 2 hari
Oleh KOSMO!

4 November 2022, 7:00 pm
JAKARTA – Sekeping kad undangan resepsi perkahwinan menjadi tular di media sosial Indonesia kerana memaparkan gambar seorang pengantin lelaki bersama dua pengantin wanita, lapor laman berita Detik hari ini.
Dalam kad undangan tersebut, pengantin lelaki dari Musi Banyuasin, wilayah Sumatera Selatan bernama Novri Rio dilihat bergambar bersama dua pengantin perempuan dengan  kedua-dua mereka  berasal dari wilayah sama.
“Ya, benar. Saya telah diundang oleh ibu bapa pengantin,” kata Ketua Camatan Jirak Jaya, Yudi Suhendra ketika diminta memberikan pengesahan oleh laman berita Detik Sumut.
Menurut Yudi, pengantin lelaki telah bernikah dengan kedua-dua isterinya dengan isteri pertama, Oktavia dikahwini pada 29 Oktober lalu.
Sementara itu, isteri kedua iaitu Dina pula dinikahi pada 1 November lepas.
Tambah Yudi, ketiga-tiga mereka akan mengadakan  majlis perkahwinan secara serentak pada 19 November ini di Sungai Keruh. – Agensi


Sembuh lepas 411 hari dijangkiti Covid-19
Oleh KOSMO!

4 November 2022, 8:30 pm
LONDON – Pasukan penyelidik Britain mengumumkan semalam bahawa seorang lelaki yang dijangkiti Covid-19 selama 411 hari akhirnya sembuh selepas mereka memberikan rawatan berdasarkan analisis genetik koronavirus di dalam badan pesakit.
Jangkitan Covid Berterusan (PCI)  yang dialami pesakit  adalah berbeza daripada sindrom ‘long Covid’ mahupun jangkitan berulang-ulang virus itu.
PCI berlaku dalam segelintir pesakit yang mempunyai lemah sistem imunisasi.
“Mereka ini positif ujian saringan Covid-19 selama berbulan-bulan, malah sehingga beberapa tahun.
“Jangkitan ini boleh mendatangkan ancaman serius  kerana sekitar separuh daripada keseluruhan pesakit PCI mengalami simptom berterusan seperti radang paru-paru,” kata pakar penyakit-berjangkit, Luke Snell sambil menambah, tidak banyak yang diketahui tentang PCI.
Dalam kajian baharu yang disiarkan jurnal Clinical Infectious Diseases, pasukan penyelidik terbabit menceritakan bagaimana lelaki berumur 58 tahun itu berjaya sembuh selepas dijangkiti Covid-19 selepas lebih 13 bulan.

Lelaki itu yang mempunyai imunisasi lemah disebabkan pemindahan ginjal, dijangkiti Covid-19 pada Disember 2020 dan berterusan positif ujian saringan sehingga Januari tahun ini.
Bagi mengenal pasti sama ada pesakit dijangkiti Covid berulang kali atau dia menghidap PCI, pasukan penyelidik melakukan ujian analisis genetik bersama teknologi jujukan nano.
Ujian itu yang menghasilkan keputusan dalam tempoh singkat 24 jam, menunjukkan lelaki itu dijangkiti varian awal B.1 yang dominan pada akhir 2020 .
Oleh kerana pesakit dijangkiti varian awal Covid-19, pasukan penyelidik memberikan kombinasi ubat antibodi casirivimab dan imdevimab daripada Regeneron.
Seperti kebanyakan rawatan antibodi lain, rawatan itu tidak lagi digunakan secara meluas kerana ia sudah tidak berkesan terhadap varian baharu Covid-19 seperti Omicron.
Bagaimanapun, kombinasi ubat itu berkesan kepada pesakit tersebut. – AFP


Saintis dakwa suntikan Botox pada zakar berupaya rawat mati pucuk
Oleh KOSMO!

4 November 2022, 7:30 pm
BANDAR RAYA NEW YORK – Satu kajian terbaharu mendapati suntikan ubat anti kedutan, Botox pada zakar berupaya merawat masalah mati pucuk dalam kalangan lelaki, lapor akhbar New York Post semalam.
Kajian diterbitkan dalam jurnal Urology itu adalah berdasarkan tujuh eksperimen berasingan antara Januari 1990 hingga Julai 2021.
Penyelidikan itu diketuai oleh pakar urologi, Dr. Rawad Abou Zahr. Beliau berkata, kajian menunjukkan Botox membantu ereksi ramai responden.
“Responden mendapat manfaat sepanjang tempoh tiga bulan selepas suntikan Botox dilakukan.
“Manfaat itu menurun selepas tempoh tersebut sehingga enam bulan kemudian,” katanya.
Tujuh kajian itu melibatkan 362 lelaki dengan mereka diberikan suntikan Botox atau plasebo pada pangkal zakar masing-masing.

Tahap keberkesanan suntikan Botox diukur menggunakan ‘skala ereksi’ yang menilai ketegangan dan kekuatan zakar pada skala sifar hingga empat.
Bagaimanapun, sebelum lelaki mati pucuk mencuba kaedah rawatan tersebut, pasukan penyelidik berkenaan berkata, kajian lanjut  perlu dilakukan. – Agensi


Uzur dan retak seribu, ramai mahu belanja telefon baharu
Oleh MUHAMMAD HAIKAL RAMLI

4 November 2022, 6:54 pm
PETALING JAYA – Tindakan seorang pelajar menyorokkan telefon bimbit miliknya daripada rakan-rakannya kerana malu gajet berkenaan dalam keadaan uzur dan ketinggalan zaman mengundang sebak ramai.
Video yang dikongsi @nothings___0 di TikTok dengan kapsyen ‘tiada bantuan apa-apa untuk kawan saya, peranti siswa pun gagal keputusannya, aku sebak weh, aku rasa tak berguna jadi kawan’ menarik perhatian individu pemurah.
Rata-rata netizen khususnya mahasiswa menzahirkan rasa sebak dan sedih serta terdapat juga netizen yang mengalami situasi yang hampir sama.
“Alahai kasihannya, memahami sangat perasaan main telefon sorok-sorok sebab telefon kita tidak setanding kawan-kawan, tetapi okey boleh guna, bersyukur, tapi itulah kadang keadaan buat kita rasa rendah diri,” tulis seorang pengguna TikTok.
“Akak menangis dik, bagusnya awak tak pernah mintak dengan ibu bapa nak pakai telefon canggih-canggih, akak doakan awak dipermudahkan segalanya,” komen seorang lagi netizen.
“Jangan risau adik, inshaAllah awak akan dimewahkan rezeki pada masa hadapan kelak, susah-susah dahulu, senang-senang kemudian,” tulis netizen yang lainnya.

Dalam pada itu, terdapat juga netizen yang bermurah hati untuk memberi sumbangan dan ingin mendermakan telefon mereka yang sudah tidak digunakan kepada pelajar tersebut.
“Ada buat kutipan derma ke? Anggaplah abang hadiahkan dekat adik tapi kena janji untuk belajar sungguh-sungguh,” tulis seorang netizen.
“Saya ada telefon lebih, kalau berminat boleh mesej dekat TikTok saya, saya baharu tukar telefon tapi telefon itu elok lagi, boleh sangat untuk buat belajar,” komen seorang netizen lagi.
Setakat ini, video tular tersebut telah meraih lebih 600,000 tontonan, 60,400 tanda suka dengan 287 perkongsian dan dihujani dengan pelbagai komen oleh netizen. – KOSMO! ONLINE


PRU15: Menang dulu baru fikir calon MB Perak – Ahmad Faizal
Oleh LUQMAN RIDHWAN MOHAMED NOR

4 November 2022, 7:48 pm
IPOH – Perikatan Nasional (PN) tidak mahu memikirkan soal calon Menteri Besar Perak buat masa ini sebaliknya mereka hanya menumpukan perhatian terhadap Pilihan Raya Umum ke-15 (PRU15) terlebih dahulu.
Pengerusi PN Perak, Datuk Seri Ahmad Faizal Azumu berkata, perkara lebih mustahak adalah untuk memperkenalkan manifesto mereka kepada rakyat negeri ini dan memenangi PRU15.
“Itu masalah Pakatan Harapan (isu calon Menteri Besar Perak). Kami mahu berusaha untuk memenangkan calon PN terlebih dahulu.
“Bagi kami apa yang penting adalah memperkenalkan manifesto untuk negeri Perak. Kita ada pilihan raya untuk menubuhkan kerajaan negeri dan fokus terhadap apa yang PN nak persembahkan.
“Selepas itu baharulah fikir siapa dalam kalangan kami yang boleh dicadangkan kepada Sultan Perak, Sultan Nazrin Muizzuddin Shah untuk tuanku pilih sebagai menteri besar,” katanya kepada pemberita di sini hari ini.
Pengerusi Parti Keadilan Rakyat (PKR) Perak, Chang Lih Kang semalam menyatakan bahawa sekarang bukan masa yang sesuai untuk berbincang mengenai calon Menteri Besar Perak walaupun Timbalan Presiden PKR, Rafizi Ramli mengumumkan Datuk Zainal Azman Abu Seman yang bertanding di DUN Kuala Sepetang sebagai calon bagi jawatan tersebut.

Dalam pada itu, Ahmad Faizal mengingatkan semua jentera dan para penyokong agar tidak memperkecilkan pihak lawan pada hari penamaan calon esok.
“Semua perlu menjalani proses demokrasi ini dengan matang dan tak perlu bergaduh,” katanya. – KOSMO! ONLINE


PRU15: Noh tidak akan khianati parti biarpun kecewa
Oleh ISKANDAR SHAH MOHAMED

4 November 2022, 8:02 pm
KUALA SELANGOR – Pengerusi Barisan Nasional (BN) Selangor, Tan Sri Noh Omar yang tidak terpilih sebagai calon kerusi Parlimen Tanjong Karang tidak akan menjadi pengkhianat sebaliknya terus menyokong dan memperjuangkan parti.
Menurut Pengerusi Perhubungan UMNO negeri itu, beliau akur dan berlapang dada dengan keputusan pucuk pimpinan parti biarpun agak terkilan tidak dicalonkan.
“Namun, saya sebagai ‘orang parti’ berikrar akan terus kekal dan setia bersama perjuangan BN.
“Biarpun tidak terpilih, saya tidak sesekali meninggalkan parti dan ia prinsip yang dipegang sejak lebih 27 tahun lalu,” katanya pada sidang akhbar khas pelancaran jentera BN di Padang Astaka, Tanjong Karang, di sini, hari ini.
Terdahulu, beliau merungkai persoalan di hadapan ribuan penyokong dengan mengumumkan Ketua Wanita UMNO Tanjong Karang, Datuk Habibah Mohd. Yusof sebagai calon kubu kuat BN itu.
Noh menjadi Ahli Parlimen Tanjong Karang selama enam penggal sejak 1995.

Jelas Menteri Pembangunan Usahawan dan Koperasi, beliau bersama jentera akan melakukan yang terbaik dan berusaha memastikan kemenangan di Tanjong Karang.
Tambahnya, beliau turut akan hadir untuk memberi sokongan pada hari penamaan calon esok.
“Walaupun tidak mendapat pas kebenaran masuk ke pusat penamaan calon, saya bertekad bersama jentera memberikan sokongan moral kepada calon Parlimen Tanjong Karang.
“Bagi saya, kalau tak dapat masuk dalam dewan pun tak apa, tapi saya tetap datang beri sokongan dan kalau terpaksa duduk bawah pokok pun lagi senang,” katanya.
Sementara itu, Habibah berkata, beliau berterima kasih kepada Noh yang memberi peluang dan laluan bertanding di kerusi tersebut.
“Saya mengenali beliau selama lebih enam penggal dan bersama jentera sejak sekian lama.
“Pengalaman dan tunjuk ajar beliau akan digunakan sebaik mungkin bagi mempertahankan kerusi ini,” katanya.
Pada PRU14, Noh yang juga calon BN-UMNO memperoleh majoriti 1,970 undi selepas menewaskan Zulkafperi Hanapi daripada Parti Keadilan Rakyat (PKR) dan calon Pas iaitu Nor Az Azlan Ahmad. – KOSMO! ONLINE


Atlet para iras Faizal Hussein tekad buru emas kedua
Oleh MUHAMMAD RIDUAN MOHD HANAFIAH

4 November 2022, 7:16 pm
BUKIT JALIL – Pelari para negara, Muhammad Hafiq Hizwan mengakui harapannya untuk menambah koleksi emas kedua pada Para Sukan Malaysia (Sukma) mungkin tampak sukar selepas mengalami kecederaan bahu.
Pelari dari Melaka tersebut mendedahkan, dia mengalami kecederaan sewaktu memenangi pingat emas dalam acara 100 meter T46 (kecacatan anggota) di Stadium Mini Majlis Sukan Negara (MSN) semalam.
Justeru, Hafiq menjelaskan, dia terpaksa melupakan kesakitan agar emas kedua dalam acara 200m mampu dituai esok.
“Seperti diketahui, tangan kiri saya hilang akibat kemalangan motosikal dan saya bergantung kepada sebelah tangan ketika ini.
“Namun, perkara memeritkan apabila saya mengalami kecederaan bahu ketika di garisan penamat. Kemungkinan esok dalam acara 200m saya bersaing dengan bahu berbalut.
“Apapun, saya akan berusaha dan lupakan kesakitan sementara kerana saya ingin meraih emas dalam acara 200m. Saya bekerja keras sebelum ke sini dan saya mahu merealisasikan impian tersebut.

“Empat tahun saya tunggu ke Sukma ni. Jadi saya akan beri 100 peratus untuk negeri Melaka,” katanya yang menghadiahkan emas pertama kontinjen Melaka semalam.
Pada acara sebelah petang hari ini, Hafiq yang iras seperti pelakon Faizal Hussein turut cemerlang dalam acara 400m apabila berjaya menambah koleksi pingat perak.
Hasil keputusan tersebut, Hafiq berjaya memperbaiki pencapaian empat tahun lalu di Sukma 2018 apabila meraih pingat gangsa 200m dan 400m. – KOSMO! ONLINE


Ramai bimbang batu gergasi bergolek hempap rumah
Oleh KOSMO!

4 November 2022, 8:00 pm
JAKARTA – Sebuah klip video tular di media sosial Indonesia memaparkan sebuah rumah yang dibina tepat di sebelah batu gergasi, lapor laman berita  Sukabumi.com.
Netizen bimbang kerana rumah tersebut berada di sebelah batu gergasi yang hampir menimpanya.
Penduduk tempatan memanggilnya Batu Luh atau Batu Teduh. Ia terletak di Desa Cikangkareng, daerah Cianjur.
Dalam pada itu, penduduk tempatan memaklumkan bahawa batu itu langsung tidak bergerak apabila Cianjur dilanda gempa bumi berukuran 7.3 pada skala Richter pada 2009.
Gempa bumi itu menyebabkan tebing batu di kampung itu runtuh dan ramai penduduk meninggal dunia.
Video itu mendapat perhatian netizen di ruangan komen.

“Hati-hati kalau gempa takut bergolek,” kata seorang netizen.
“Hati saya tidak tenang. Saya risau batu itu bergerak,” komen netizen lain. – Agensi


Pengganti ‘dek wan’ ditemui di Para Sukma
Oleh MUHAMMAD RIDUAN MOHD HANAFIAH

4 November 2022, 7:33 pm
KUALA LUMPUR – Boleh dikatakan Malaysia kini sudah mempunyai pengganti jaguh para olahraga kebangsaan, Mohamad Ridzuan Mohamad Puzi atau lebih dikenali sebagai ‘Dek Wan’.
Atlet dari Johor, Ahmad Fizzi Rosni melakukan kejutan pada Para Sukan Malaysia (Sukma) apabila menuai dua pingat emas dalam acara 100 meter (m) Lelaki T35/T36 (Palsi Serebrum) dan 400m Lelaki T35/T36 di Stadium Mini Majlis Sukan Negara (MSN).
Ahmad Fizzi yang meletakkan Dek Wan sebagai idolanya berharap satu hari nanti dia mampu mencatat masa terbaik dan layak mewakili negara di temasya Sukan Paralimpik.
“Impian saya adalah untuk ke Sukan Paralimpik. Saya tidak ada pekerjaan lain dan saya menjadikan sukan olahraga adalah karier saya pada ketika ini.
“Sebab itu, saya tidak henti melakukan latihan dan berusaha keras sebelum ke Para Sukma. Akhirnya saya berjaya menambah dua pingat emas di Bukit Jalil.
“Apapun, tugas saya di sini masih belum berakhir dan saya sasar untuk melakar hatrik pada Para Sukma 2022 dalam acara 200m Lelaki T35/T36 esok.

“Saya tahu ia bukan tugas mudah tetapi saya yakin mampu melakukannya dengan cukup baik esok,” katanya ketika ditemui sebentar tadi.
Dalam pada itu, atlet berusia 25 tahun itu mengakui kekecewaan empat tahun lalu semasa penampilan sulung edisi Para Sukma Perak 2018, akhirnya terubat apabila menuai emas.
“Saya ingin berterima kasih kepada mak dan ayah kerana sokong saya sampai ke sini, kawan-kawan semua beri sokongan dan cikgu serta jurulatih yang sentiasa mengajar. Sasaran saya adalah Sukan Para Asean Kemboja 2023, saya nak buat terbaik untuk mak dan ayah.”
Pada saingan final 400m hari ini, Ahmad Fizzi menjadi yang terpantas melepasi garisan penamat dengan catatan 60.46 saat. -KOSMO! ONLINE


‘Hanya kerana politik, meriah kedai kopi sampai melompat’
Oleh MUHAMMAD HAIKAL RAMLI

4 November 2022, 5:58 pm
PETALING JAYA – Perang mulut antara penduduk kampung di sebuah kedai kopi berkaitan perihal politik telah mencuit hati netizen.
Kejadian menggelikan hati itu dipercayai berlaku di sebuah daerah di Kelantan.
Perkongsian video melalui akaun TikTok @nasrulmohamed menyaksikan pertengkaran antara penduduk yang menegakkan parti yang disokong masing-masing.
Sejurus video itu telah tular, majoriti netizen meninggalkan pelbagai reaksi termasuklah rasa geli hati melihat gelagat penduduk kampung yang rancak berbahas perihal politik.
“Inilah yang dikatakan parlimen di kedai kopi, musim PRU ini memang akan panas kedai kopi, semua pakcik-pakcik automatik persis wakil rakyat,” komen seorang netizen.
“Hanya kerana sebuah politik, meriah kedai kopi sampai melompat-lompat ye pakcik, jangan sampai pergi siram kopi tu ke pihak lawan, nanti kalah pula pegangan pakcik, lawak sungguh wakil rakyat kedai kopi sekarang ni,” tulis netizen yang lainnya.

“Inilah yang kita mahu, sampai nak tercabut kopiah berteriak sokong parti politik, elok pakcik sahajalah jadi calon, nampak gaya ada peluang tu,” tulis netizen yang lainnya.
Sementara itu, terdapat juga netizen yang menyifatkan perang mulut mereka di kopi berkaitan politik itu hanyalah membuang masa dan tidak mendatangkan sebarang faedah.
“Alahai pakcik, tidak berbaloi gaduh pasal politik, eloklah angkat cangkul pergi bercucuk tanam, ekonomi gawat ni,” tulis seorang pengguna media sosial.
Untuk rekod, Pilihan Raya Umum ke-15 (PRU15) dijadulkan berlangsung pada 19 November 2022 dan PRU15 telah menjadi topik hangat di kebanyakan kedai kopi di kampung-kampung. – KOSMO! ONLINE


Ismail Sabri tunai solat bersama rakyat
Oleh ABDUL RASHID ABDUL RAHMAN

4 November 2022, 6:33 pm
BERA – Meskipun merupakan pemimpin nombor satu negara namun Perdana Menteri, Datuk Seri Ismail Sabri Yaakob tidak menggunakan kelebihan yang ada apabila menunaikan solat Jumaat hari ini.
Tanpa pengiring dan pegawai, Ismail Sabri kelihatan menunaikan solat Jumaat di saf belakang bersama masyarakat setempat dan tidak menggunakan kelebihan untuk ke saf depan.
Terdahulu Ismail Sabri yang sampai di masjid begitu ramah apabila disapa oleh masyarakat setempat yang kelihatan teruja dengan kehadiran beliau.
Seorang jemaah Ahmad Faizal Abdullah,43, berkata, sikap Ismail Sabri yang berjiwa rakyat sememangnya sudah sebati sejak sekian lama.
Katanya, pemimpin nombor satu negara itu juga sentiasa mesra dan melayan orang ramai dimana sahaja.
“Saya bangga kerana Ismail Sabri adalah pemimpin yang berasal daripada Parlimen Bera.

“Sikap seperti ini, yang berjiwa rakyat perlu dicontohi oleh pemimpin-pemimpin lain,” katanya. – KOSMO! ONLINE


Hari Penamaan Calon: Amaran hujan lebat hampir seluruh negara petang esok
Oleh MARLIA ZAKARIA

4 November 2022, 5:52 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan hampir semua kawasan Parlimen pada petang hari penamaan calon Pilihan Raya Umum ke-15 (PRU15), esok.
MetMalaysia dalam perkongsiannya di laman web memaklumkan cuaca buruk itu diramalkan turut melanda Wilayah Persekutuan Kuala Lumpur.
“Ia meliputi Parlimen Batu, Wangsa Maju, Segambut, Setiawangsa, Titiwangsa, Bukit Bintang, Lembah Pantai, Seputeh, Cheras dan Bandar Tun Razak,” katanya.
Di Johor, semua kawasan parlimen diramal dilanda hujan lebat termasuk Sembrong dan Simpang Renggam manakala di Pahang, cuaca buruk turut meliputi Pekan, Bentong dan Bera.
Selain itu, negeri Johor, Kedah, Kelantan, Melaka, Negeri Sembilan, Perak, Perlis, Pulau Pinang, Terengganu dan Sarawak turut mengalami hujan lebat pada sebelah petang.
“Sementara itu di Selangor, ribut petir dijangka akan melibatkan Sabak Bernam, Hulu Langat, Gombak, Pandan dan Sungai Besar.

“Namun di Sabah, lokasi terlibat hanya di lapan kawasan Parlimen sahaja termasuk di Kudat, batu Sapi, Kimanis, Sipitang, Keningau, Silam dan Tawau,’ katanya.
Berbeza di Wilayah Persekutuan Putrajaya katanya, cuaca cerah di kawasan berkenaan pada waktu petang pada hari tersebut.
Namun cuaca di sebelah pagi katanya, kebanyakan negeri-negeri berkenaan diramalkan bercuaca baik melainkan beberapa Parlimen di Pantai Timur, Utara dan Sabah.
Dalam masa sama, MetMalaysia turut menjangkakan hujan di beberapa kawasan di sekitar Johor, Melaka, Negeri Sembilan, Selangor, Kuala Lumpur, Putrajaya dan Sarawak pada waktu pagi. – KOSMO! ONLINE


Ustaz Kazim antara 16 individu tiada tauliah mengajar di P. Pinang
Oleh SAFINA RAMLI

4 November 2022, 6:10 pm
GEORGE TOWN – Seramai 16 individu termasuk pendakwah bebas popular, Datuk Mohd. Kazim Elias tidak memiliki tauliah mengajar daripada Majlis Agama Islam Negeri Pulau Pinang (MAINPP).
Individu lain ialah Ahmad Dusuki Abdul Rani, Shaharudin Ibrahim, Datuk Ahmad Husam Baderudin, Wan Hizam Abdullah Sabil, Yusni Mat Piah, Shahrir Long, Sobri Arshad, Aiman Subri dan Afnan Hamimi Taib Azamudden.
Selain mereka, Profesor Madya Dr. Muhamad Rozaimi Ramle, Salman Ali, Maulana Fakhrurrazi, Mohd Rizal Azizan, Halim Hassan dan Dr. Abdullah Yassin turut tidak memiliki tauliah mengajar daripada MAINPP.
Sehubungan itu, Yang Dipertua MAINPP, Datuk Ahmad Zakiyuddin Abd Rahman berkata, pihak penganjur dilarang daripada menjemput 16 individu tersebut untuk menyampaikan ceramah kerana ketiadaan tauliah mengajar MAINPP.
“Pihak pentadbiran MAINPP telah menerima aduan daripada orang awam dan telah mendapati bahawa 16 individu ini tidak memiliki tauliah mengajar.
“Pihak penganjur dilarang daripada menjemput senarai 16 individu tersebut untuk menyampaikan ceramah, khutbah atau majlis-majlis ilmu,” katanya dalam kenyataan di sini hari ini.

Menurut Ahmad Zakiyudin, mana-mana pihak yang gagal mematuhi perkara itu boleh dikenakan hukuman penjara atau denda mengikut undang-undang sedia ada.
“Implikasinya akan dikenakan kepada kedua-dua pihak iaitu terhadap penceramah dan penganjur di mana kedua-duanya akan dikenakan tindakan yang mana, penceramah boleh dikenakan denda tidak melebihi RM5,000 atau penjara tidak melebihi tiga tahun atau kedua-duanya sekali.
“Ini kerana, mereka telah melanggar Seksyen 11 Enakmen Kesalahan Jenayah Syariah Pulau Pinang (EKJSNPP) 1996 iaitu mengajar agama tanpa tauliah dan Seksyen 119 Enakmen Pentadbiran Agama Islam Negeri Pulau Pinang (EPAINPP) 2004 kerana mengajar agama Islam atau apa-apa aspek tentang Islam tanpa tauliah,” katanya.
Dalam pada itu, katanya, bagi penganjur pula, mereka boleh dikenakan denda tidak melebihi RM5,000 atau dipenjara tidak melebihi tiga tahun atau kedua-duanya sekali kerana melanggar Seksyen 43(penyubahatan) yang dibaca bersama Seksyen 11 EKJSNPP 1996 iaitu bersubahat menganjurkan program melibatkan penceramah tanpa tauliah.
“Ia bertujuan memastikan penceramah yang selayaknya menyampaikan ilmu-ilmu yang bertujuan menyatu padukan dan tidak menimbulkan apa-apa kekeliruan dan perselisihan pandangan yang boleh menjejaskan keharmonian sesama jemaah masjid dan ahli kariah,” tambahnya. – KOSMO! ONLINE


PRU15: Calon, penyokong jangan buat provokasi – SPR
Oleh MOHD. HUSNI MOHD. NOOR

4 November 2022, 6:39 pm
PUTRAJAYA – Elak provokasi dan jaga sikap bagi memastikan proses penamaan calon di seluruh negara bagi Pilihan Raya Umum Ke-15 (PRU15) berjalan dengan lancar.
Itu nasihat diberikan Setiausaha Suruhanjaya Pilihan Raya (SPR), Datuk Ikmalrudin Ishak menjelang Hari Penamaan Calon esok.
Ikmalrudin yang ditemui ketika meninjau Pusat Penamaan Calon (PPC) Parlimen Putrajaya di Kompleks Kejiranan Presint 9, di sini hari ini berkata, barisan penyokong yang hadir juga perlu mematuhi arahan dikeluarkan polis dan pihak berkuasa tempatan (PBT).
Menurutnya, SPR juga meminta semua parti, penyokong dan pencadang supaya patuh arahan serta mengelakkan daripada menimbulkan sebarang masalah.
“Secara amnya, persiapan proses penamaan calon di seluruh negara berjalan dengan lancar dan sedang giat dilaksanakan oleh petugas SPR,” katanya.
SPR menetapkan esok sebagai hari penamaan calon bagi PRU15 dan Pilihan Raya Kecil Dewan Undangan Negeri (DUN) Bugaya, manakala hari pengundian ditetapkan pada 19 November dan hari pengundian awal ialah pada 15 November ini.

Sebelum ini, Ikmalrudin dalam satu kenyataan sebelum ini menjelaskan, semua jenis alat muzik ataupun pembesar suara turut dilarang pada hari penamaan calon dan ia menjadi satu kesalahan di bawah Akta Kesalahan Pilihan Raya 1954.
Dalam pada itu katanya, kertas penamaan calon juga boleh diserahkan bermula pukul 9 pagi sehingga 10 pagi pada hari penamaan calon kepada Pegawai Pengurus (RO) di 222 PPC yang berkenaan. – KOSMO! ONLINE


PRU15: 269 pegawai, anggota polis kawal proses penamaan calon Putrajaya
Oleh MOHD. HUSNI MOHD. NOOR

4 November 2022, 5:36 pm
PUTRAJAYA – Seramai 269 orang pegawai dan anggota Ibu Pejabat Polis Daerah (IPD) Putrajaya dikerahkan untuk mengawal proses penamaan calon bagi Parlimen Putrajaya (P125), esok.
Ketua Polis Daerah Putrajaya, Asisten Komisioner A. Asmadi Abdul Aziz berkata, pegawai dan anggota akan ditempatkan di sekitar Pusat Penamaan Calon (PPC) di Kompleks Kejiranan Presint 9, di sini.
Beliau berkata, pihaknya juga akan menutup beberapa laluan ke kompleks kejiranan berkenaan bemula pukul 8 pagi sehingga proses penamaan calon selesai.
“Antara laluan termasuk Jalan Presint 9C bermula lampu isyarat Petronas 9D sehingga lampu isyarat Jalan P9C/1 (Fasa 8), Jalan Presint P9A bermula dari Petronas P9A hingga Jalan Presint P9C dan Jalan Presint 9F bermula SKPP9(1)/ Klinik Kesihatan P9 hingga Jalan Presint P9C.
“Pengguna jalan raya yang terjejas terutama penghuni Fasa 10 dan Fasa 11 Presint 9, dinasihatkan supaya menggunakan laluan alternatif ke destinasi masing-masing dan patuh kepada arahan polis yang bertugas,” katanya menerusi kenyataan hari ini.
Katanya, semua calon yang bertanding juga diminta mematuhi segala undang-undang serta akur akan peraturan dan tidak melakukan kesalahan-kesalahan yang boleh mengganggu-gugat kelancaran proses pada hari Penamaan Calon.

A. Asmadi menegaskan, calon dan wakil calon dikehendaki mengawal emosi penyokong untuk tidak menimbulkan sebarang provokasi terhadap penyokong parti lain selain tidak dibenarkan mengadakan perarakkan atau konvoi kenderaan untuk mempamerkan kehebatan parti.
“Penyokong yang mengiring calon juga dilarang sama sekali menunggu atau berada di dalam zon 50 meter dari sempadan PPC yang ditetapkan.
“Penggunaan alat pembesar suara bagi tujuan dakyah politik melalui apa-apa cara termasuk penggunaan suara dari kenderaan juga adalah tidak dibenarkan sama sekali semasa berada di PPC,” katanya.
Tambah beliau, penyokong turut dinasihatkan supaya mengamalkan konsep berkempen secara sihat dan penuh kematangan demi menjaga keharmonian penduduk Putrajaya. – KOSMO! ONLINE


Aduhai, budak perempuan tersangkut pelapik mangkuk tandas pada leher
Oleh KOSMO!

4 November 2022, 6:30 pm
LONDON – Pasukan bomba di Britain menggelar seorang kanak-kanak perempuan sebagai ‘superstar’ selepas dia berjaya bertenang ketika mereka berusaha mengeluarkan pelapik mangkuk tandas yang tersangkut pada lehernya, lapor akhbar Daily Star semalam.
Harper Stewart, 2, memerlukan bantuan selepas dia menghulurkan kepalanya melalui lubang kecil pada pelapik mangkuk tandasnya.
Ibunya, Kay, 27, cuba mengeluarkan pelapik itu namun gagal walaupun sudah menggunakan cecair pencuci untuk melonggarkannya.
Walaupun Kay dibantu anak sulungnya, Shannon, 16, ia masih sukar dilepaskan daripada leher Harper.
Shannon akhirnya menghubungi panggilan kecemasan sebelum anggota bomba bergegas ke rumah keluarga itu di Wallsend, North Tyneside.
Kru dari Tyne dan Wear Fire and Rescue Service (TWFRS) memotong pelapik itu dan  menyiarkan gambar operasi mereka  di Facebook.

“Ia sangat cemerlang untuk melihat betapa pantas mereka membantu kami dan melepaskan pelapik itu. Harper memberi pelukan erat kepada bomba sebagai tanda terima kasih.
“Saya sangat berterima kasih atas bantuan mereka pada petang hari kejadian,” kata Kay. – Agensi


Mahkamah: Bekas isteri MB Perlis tuntut mutaah, nafkah RM15.34 juta
Oleh NUZULSHAM SHAMSUDDIN

4 November 2022, 6:17 pm
SHAH ALAM – Bekas isteri Menteri Besar Perlis, Sova Ali memfailkan dua tuntutan berjumlah RM15.34 juta terhadap bekas suaminya itu Datuk Seri Azlan Man, di Mahkamah Tinggi Syariah di sini hari ini.
Menerusi kenyataan yang diperoleh pihak media, dua tuntutan itu masing-masing ialah mutaah yang berjumlah RM15 juta dan nafkah tertunggak sebanyak RM344,250.
Menurut kenyataan itu, Sova, 40, yang juga warganegara Indonesia membuat tuntutan mutaah RM15juta kerana mendakwa dia telah diceraikan tanpa sebab oleh Azlan, 63, dan tanpa kebenaran mahkamah.
Sementara bagi tuntutan nafkah tertunggak berjumlah RM 344,250 Sova mendakwa, dia tidak diberikan nafkah semasa dalam perkahwinan untuk tempoh tertentu.
Kenyataan itu turut menyebut, Sova juga akan memfailkan dua lagi tuntutan terhadap Azlan berhubung harta sepencarian membabitkan pelbagai aset yang dimiliki dalam tempuh perkahwinan mereka di Selangor, Perlis dan tempat lain termasuk di luar Malaysia.
Sementara itu peguam syarie Datuk Zainul Rijal Abu Bakar yang mewakili Sova ketika dihubungi mengesahkan dokumen tersebut dan mengatakan
pihaknya mendapat kebenaran supaya penyata tuntutan diserahkan di luar negeri Selangor iaitu di Perlis.

Kebenaran tersebut diberikan oleh Timbalan Pendaftar Mahkamah Syariah, Rashidah Sapingi @ Shafie.
Kes tuntutan mutaah dan nafkah tertunggak itu ditetapkan untuk majlis sulh di Mahkamah Tinggi Syariah di sini pada 15 Disember ini.
Pada 25 Ogos lalu, Kosmo! Online melaporkan Mahkamah Rendah Syariah Hulu Langat mengesahkan lafaz cerai yang dibuat Azlan terhadap Sova pada April lalu.
Hakim Syarie Abdullah Zuhdee Ab. Halim mengesahkan pasangan itu bercerai dengan talak satu pada prosiding yang dijalankan secara tertutup.
Pengesahan lafaz cerai itu dibuat berdasarkan Seksyen 57 Enakmen Undang-Undang Keluarga Islam (Negeri Selangor) 2003.
Untuk rekod, pasangan itu berkahwin pada 21 Mac 2010 dan perkahwinan didaftarkan di Jabatan Hal Ehwal Agama Islam Perlis (JAIPS).
Azlan kemudian melafazkan cerai terhadap Sova pada 23 April 2022 di Jakarta, Indonesia. Sepanjang perkahwinan selama 12 tahun itu pasangan tersebut tidak dikurniakan cahaya mata. – KOSMO! ONLINE


Mungkinkah ada kejutan hari penamaan calon esok? | 15 MINIT MMTV 4 November 2022
Oleh KOSMO!

4 November 2022, 6:52 pm